dwar ir-Relazzjonijiet Kummerċjali u Ekonomiċi mal-Balkani tal-Punent

Kumitat għall-Kummerċ Internazzjonali

MOZZJONI GĦAL RIŻOLUZZJONI TAL-PARLAMENT EWROPEW

Il-Parlament Ewropew ,

– wara li kkunsidra r-Regolament tal-Kunsill (KE) Nru 1946/2005 tal-14 ta' Novembru 2005 li jemenda r-Regolament (KE) Nru 2007/2000 li jintroduċi miżuri kummerċjali eċċezzjonali għal pajjiżi u territorji li jipparteċipaw jew huma marbuta mal-proċess ta' Stabbilizzazzjoni u Assoċjazzjoni tal-Unjoni Ewropea

ĠU L 312, 29.11.2005, p.

– wara li kkunsidra r-Regolament tal-Kunsill (KE) Nru 1085/2006 tas-17 ta' Lulju 2006 li jistabbilixxi Strument għall-Assistenza ta' Qabel l-Adeżjoni (IPA)

ĠU L 210, 31.7.2006, p.

– wara li kkunsidra l-Konklużjonijiet tal-Presidenza tal-Kunsill Ewropew f'Tessalonika tad-19 u tal-20 ta' Ġunju 2003, fejn saret il-wegħda lill-Istati kollha tal-Balkani tal-Punent li dawn jissieħbu mal-Unjoni Ewropea,

– wara li kkunsidra d-deċiżjoni tal-Kunsill Ewropew tas-16 ta' Diċembru 2005 li jingħata l-istejtus ta' pajjiż kandidat għas-sħubija mal-Unjoni Ewropea lil dik li qabel kienet ir-Repubblika Jugoslava tal-Maċedonja u l-Konklużjonijiet tal-Presidenza tal-Kunsilli Ewropej tal-15 u tas-16 ta' Ġunju 2006, tal-14 u tal-15 ta' Diċembru 2006 u tad-19 u tal-20 ta' Ġunju 2008,

– wara li kkunsidra d-deċiżjoni adottata mill-Kunsill Ewropew fit-3 ta' Ottubru 2005 biex jinfetħu n-negozjati mal-Kroazja dwar l-adeżjoni,

– wara li kkunsidra l-Komunikazzjoni mill-Kummissjoni tal-5 ta' Marzu 2008 dwar "Il-Balkani tal-Punent: Tissaħħaħ il-perspettiva Ewropea ( COM(2008)0127 ),

– wara li kkunsidra r-Riżoluzzjoni 1244 tal-Kunsill tas-Sigurtà tan-Nazzjonijiet Uniti tal-10 ta' Ġunju 1999,

– wara li kkunsidra r-riżoluzzjoni tiegħu tad-29 ta' Marzu 2007 dwar il futur tal-Kosovo u l-irwol tal-UE

ĠU C 27 E, 31.1.2008, p.

– wara li kkunsidra r-riżoluzzjoni leġiżlattiva tiegħu tat-12 ta' Ottubru 2006 dwar il-proposta għal Deċiżjoni tal-Kunsill dwar il-provvista ta' għajnuna finanzjarja Komunitarja eċċezzjonali għall-Kosovo

ĠU C 308 E, 16.12.2006, p.

– wara li kkunsidra r-riżoluzzjoni tiegħu tat-23 ta' April 2008 dwar ir-Rapport ta' Progress 2007 dwar dik li qabel kienet ir-Repubblika Jugoslava tal-Maċedonja

– wara li kkunsidra r-riżoluzzjoni tiegħu tal-10 ta' April 2008 dwar ir-rapport ta' progress tal-Kroazja għall-2007

– wara li kkunsidra r-rakkomandazzjoni tiegħu lill-Kunsill tal-15 ta' Marzu 2007 dwar il-Bożnja-Ħerżegovina

ĠU C 301 E, 13.12.2007, p.

– wara li kkunsidra r-rakkomandazzjoni tiegħu lill-Kunsill tal-25 ta' Ottubru 2007 dwar ir-relazzjonijiet bejn l-Unjoni Ewropea u s-Serbja

ĠU C 263 E, 16.10.2008, p.

– wara li kkunsidra r-riżoluzzjoni leġiżlattiva tiegħu tas-6 ta' Settembru 2006 dwar il-proposta għal deċiżjoni tal-Kunsill u l-Kummissjoni dwar il-konklużjoni tal-Ftehima ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u r-Repubblika tal-Albanija, min-naħa l-oħra

ĠU C 305 E, 14.12.2006, p.141. ,

– wara li kkunsidra r-riżoluzzjoni leġiżlattiva tiegħu tat-13 ta' Diċembru 2007 dwar il-proposta għal deċiżjoni tal-Kunsill u l-Kummissjoni dwar il-konklużjoni tal-Ftehima ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u r-Repubblika tal-Montenegro, min-naħa l-oħra

– wara li kkunsidra l-Komunikazzjoni mill-Kummissjoni tal-31 ta' Jannar 2007 dwar l-Estensjoni tal-assi ta' trasport trans-Ewropej ewlenin għall-pajjiżi ġirien - Linji Gwida għat-trasport fl-Ewropa u r-reġjuni ġirien ( COM(2007)0032 ),

– wara li kkunsidra l-Komunikazzjoni mill-Kummissjoni tal-5 ta' Marzu 2008 dwar il-progress tat-taħditiet esploratorji rigward il-koperazzjoni fil-qasam tat-trasport mal-pajjiżi ġirien ( COM(2008)0125 ),

– wara li kkunsidra t-Trattat li jistabbilixxi l-Komunità tal-Enerġija tal-UE u tal-Ewropa tax-Xlokk li ġie ffirmat f'Ateni fil-25 ta' Ottubru 2005,

– wara li kkunsidra l-Komunikazzjoni tal-Kummissjoni tas-6 ta' Novembru 2007 dwar l-Istrateġija għat-Tkabbir u l-Isfidi Ewlenin 2007-2008 (COM(2007) 0663),

– wara li kkunsidra r-riżoluzzjonijiet tiegħu tas-16 ta' Marzu 2006 dwar id-dokument tal-Kummissjoni tal-2005 dwar l-istrateġija għat-tkabbir

ĠU C 291 E, 30.11.2006, p.

402. u tat-13 ta' Diċembru 2006 dwar il-Komunikazzjoni tal-Kummissjoni dwar l-Istrateġija għat-Tkabbir u l-Isfidi Ewlenin 2006-2007

ĠU C 317 E, 23.12.2006, p.

– wara li kkunsidra r-riżoluzzjonijiet l-oħra kollha ta' qabel dwar il-pajjiżi tal-Balkani tal-Punent,

– wara li kkunsidra l-Artikolu 45 tar-Regoli ta' Proċedura tiegħu,

– wara li kkunsidra r-rapport tal-Kumitat għall-Kummerċ Internazzjonali u l-opinjonijiet tal-Kumitat għall-Affarijiet Barranin u l-Kumitat għall-Iżvilupp Reġjonali ( A6‐0489/2008 ),

A. billi l-Kunsill Ewropew ta' Tessalonika fformula b'mod ċar "il-perspettiva Ewropea" tal-Istati tal-Balkani tal-Punent u indika li l-Proċess ta' Stabbilizzazzjoni u Assoċjazzjoni jkun jikkostitwixxi l-qafas ġenerali tar-relazzjonijiet Ewropej mal-pajjiżi tal-Balkani tal-Punent,

B. billi l-Kroazja bħalissa tinsab għaddejja bin-negozjati tal-adeżjoni mal-Unjoni Ewropea, u dik li qabel kienet ir-Repubblika Jugoslava tal-Maċedonja kisbet stejtus ta' kandidat fl-2005,

C. billi l-konċessjonijiet kummerċjali tal-UE u l-għajnuna finanzjarja tal-UE kellhom rwol ċentrali fil-Proċess ta' Stabbilizzazzjoni u Assoċjazzjoni tal-Balkani tal-Punent,

D. billi l-Kroazja tinsab riesqa sew lejn sħubija sħiħa fl-Unjoni Ewropea, bi prospetti li tikkonkludi n-negozjati fl-2009, kompliet tissodisfa l-kriterji politiċi u ekonomiċi ta' Kopenħagen u ġiet rikonoxxuta li għandha ekonomija tas-suq li tiffunzjona, li tista' sservi bħala eżempju pożittiv għal pajjiżi oħra fir-reġjun,

E. billi fis-17 ta' Frar 2008 l-Assemblea tal-Kosovo adottat riżoluzzjoni li tiddikjara lill-Kosovo indipendenti; billi l-Kunsill laħaq qbil fit-18 ta' Frar li l-Istati Membri għandhom jiddeċiedu, skont il-prattika nazzjonali u d-dritt internazzjonali, dwar ir-relazzjonijiet tagħhom mal-Kosovo; billi l-għajnuna globali tal-UE lill-Kosovo hija stmata li tammonta aktar minn EUR 1 000 000 000 għall-perjodu 2007-2010 u din tkopri l-appoġġ għall-iżvilupp politiku u ekonomiku tal-Kosovo u l-finanzjament tal-kontribut tal-UE għall-preżenza internazzjonali fil-Kosovo,

F. billi l-prosperità ekonomika u l-integrazzjoni sħiħa fis-suq intern tal-UE u fis-sistema dinjija tal-kummerċ huma essenzjali għall-istabiltà għall-futur imbiegħed u għat-tkabbir ekonomiku u soċjali sostenibbli fir-reġjun kollu tal-Balkani tal-Punent,

G. billi l-ftuħ f'fażijiet b'mod sensittiv tas-suq fil-pajjiżi tal-Balkani tal-Punent, inkluż approċċ ta' pajjiż pajjiż li jrawwem prinċipalment l-istabbiliment ta' suq reġjonali, mistenni li jikkontribwixxi b'mod sinifikanti għall-proċess ta' stabbilizzazzjoni politika u ekonomika fir-reġjun,

H. billi koperazzjoni ekonomika akbar fir-reġjun tal-Balkani tal-Punent toffri prospetti pożittivi wkoll għat-tkabbir fl-ekonomiji tal-Istati Membri tal-Ewropa tax-Xlokk u trawwem integrazzjoni aktar profonda tagħhom fis-suq waħdieni,

I. billi l-Ftehima ta' Kummerċ Ħieles fl-Ewropa Ċentrali (CEFTA) ikkonsolidat 32 ftehima bilaterali dwar il-kummerċ ħieles fir-Reġjun tal-Ewropa tan-Nofsinhar fi ftehima reġjonali komprensiva waħda ta' kummerċ ħieles li ssaħħaħ il-livell eżistenti ta' liberalizzazzjoni fir-reġjun permezz ta' netwerk wieħed ta' regoli ekwi, trasparenti u prevedibbli,

J. billi t-tkabbir ekonomiku fil-Balkani tal-Punent ivarja b'mod sinifikanti, b'medda fl-2006 minn 3% f'dik li qabel kienet ir-Repubblika Jugoslava tal-Maċedonja għal 10,3% fil-Montenegro; billi r-rati tal-qgħad ivarjaw, fl-2007 b'medda minn rati għolja ta' qgħad bħal fil-Kosovo (40%) għal rati aktar baxxi bħal fil-Montenegro (11,9%),

K. billi l-ekonomiji tal-Balkani tal-Punent jiddependu ħafna fuq il-kummerċ barrani u billi l-importazzjonijiet u l-esportazzjonijiet totali jammontaw għal sehem sostanzjali tal-PDG tagħhom; billi 61% tal-flussi kummerċjali tar-reġjun huma lejn l-Unjoni Ewropea, minkejja li dawn jammontaw biss għal 2% tal-kummerċ barrani tal-UE,

L. billi l-infrastruttura u l-faċilitazzjoni tat-trasport huma kruċjali għall-iżvilupp ekonomiku, għall-koeżjoni soċjali u għall-integrazzjoni ,

M. billi jenħtieġ appoġġ aktar b'saħħtu għall-intrapriżi żgħar u medji (SMEs) tal-Balkani tal-Punent sabiex jiġu garantiti tkabbir ekonomiku , ħolqien ta' impjiegi u esportazzjonijiet sostenibbli ,

N. billi s-settur tas-servizzi, speċjalment it-turiżmu, qiegħed ikollu rwol importanti fl-ekonomiji tal-pajjiżi tal-Balkani tal-Punent,

O. billi swieq żgħar bħal dawk li jeżistu f'xi pajjiżi tal-Balkani tal-Punent huma partikolarment suxxettibbli għal kartels, għal prattiki restrittivi jew għall-abbuż ta' pożizzjoni ta' poter fis-suq li jista' jkollhom impatt qawwi fuq it-tkabbir ekonomiku reġjonali, ir-rata ta' qgħad u l-iżvilupp soċjali,

P. billi l-ekonomiji tal-Balkani tal-Punent huma eteroġeni ħafna u għandhom karatteristiċi differenti, pereżempju l-Albanija, il-Kroazja u l-Montenegro huma differenti mill-ekonomiji l-oħra tal-Balkani tal-Punent minħabba li s-settur turistiku huwa kruċjali għalihom,

Q. billi l-pajjiżi kollha tal-Balkani tal-Punent laħqu Ftehimiet ta' Stabbilizzazzjoni u Assoċjazzjoni (SAAs) mal-UE,

Kunsiderazzjonijiet ġenerali

Jilqa' l-progress li sar fil-Proċess ta' Stabbilizzazzjoni u Assoċjazzjoni u, b'mod partikulari, l-iffirmar riċenti tal-SAAs mal-Bożnja-Ħerżegovina u mas-Serbja; jistieden lill-Istati Membri sabiex jikkonkludu l-proċess ta' ratifika għall-SAAs kollha mill-aktar fis possibbli; jilqa' l-progress li sar fl-implimentazzjoni tal-Ftehimiet Temporanji u jistieden lill-pajjiżi tal-Balkani tal-Punent sabiex ikomplu bl-isforzi tagħhom f'dan il-qasam; jenfasizza l-importanza li tissaħħaħ aktar id-dimensjoni multilaterali tal-Proċess ta' Stabbilizzazzjoni u Assoċjazzjoni bil-ħsieb li terġa' tibda b'mod sħiħ il-koperazzjoni reġjonali fl-oqsma kollha;

Itenni "il-perspettiva Ewropea" tal-pajjiżi tal-Balkani tal-Punent li kienet ifformulata b'mod ċar waqt il-Kunsill Ewropew ta' Tessalonika; jirrimarka, madankollu, li l-adeżjoni futura tal-pajjiżi tal-Balkani tal-Punent mal-Unjoni Ewropea tiddependi b'mod strett fuq il-fatt li jiġu ssodisfati l-kundizzjonijiet u r-rekwiżiti kollha stabbiliti mill-Unjoni Ewropea, inklużi l-kriterji ta' sħubija ta' Kopenħagen, u li jitwettaq b'suċċess il-Proċess ta' Stabbilizzazzjoni u ta' Assoċjazzjoni, li jinkludi l-koperazzjoni reġjonali, relazzjonijiet tajbin bejn il-pajjiżi ġirien u koperazzjoni sħiħa mat-Tribunal Kriminali Internazzjonali għal dik li qabel kienet ir-Repubblika tal-Jugoslavja;

Jisħaq li prospett serju għal sħubija mal-UE għall-Istati tal-Balkani tal-Punent jista' jaġixxi ta' katalista li tħeġġeġ lill-popolazzjoni u lill-gvernijiet tagħhom lil hinn minn nazzjonaliżmu rigressiv, vjolenza settorjali u lejn futur ta' integrazzjoni mal-bqija tal-Ewropa; barra minn hekk, dan itejjeb id-dehra relattivament dgħajfa tal-Balkani tal-Punent fi ħdan l-Unjoni Ewropea minħabba l-gwerer riċenti u l-kontroversji politiċi tal-aħħar deċennji, titjib li mbagħad jistimula l-kumpaniji tal-UE sabiex ikabbru l-kummerċ tagħhom fir-reġjun ;

Iħeġġeġ lill-Unjoni Ewropea sabiex tkompli turi b'mod kontinwu l-impenn tagħha fil-Balkani tal-Punent speċjalment f'dan il-perjodu politikament delikat; iħeġġeġ lill-Kunsill u lill-Kummissjoni sabiex jirrealizzaw li mhu fl-interess la tal-Unjoni Ewropea u lanqas tal-Balkani tal-Punent li joħolqu 'vojt kbir' fil-Kosovo; jitlob, għalhekk, lill-Istituzzjonijiet tal-UE sabiex jimpenjaw ruħhom b'mod attiv sabiex jiġu evitati tensjonijiet;

Iqis li huwa essenzjali għall-approċċ globali adottat fir-rigward tal-Balkani tal-Punent li jitqiesu d-differenzi bejn il-pajjiżi tar-reġjun f'dak li għandu x'jaqsam mal-livelli rispettivi tagħhom ta' żvilupp ekonomiku u mal-konformità mal- acquis tal-UE u mar-regoli tal-Organizzazzjoni Dinjija tal-Kummerċ (WTO); jisħaq, għalhekk, dwar l-importanza li l-mixja lejn l-adeżjoni mal-UE tkun waħda individwali għal kull wieħed mill-pajjiżi tal-Balkani tal-Punent, ibbażata fost affarijiet oħrajn fuq kemm dawn ikunu ssodisfaw b'mod individwali kemm il-kriterji ta' Kopenħagen, kif ukoll il-kundizzjonijiet u r-rekwiżiti stabbiliti mill-Unjoni Ewropea;

Jilqa' l-ftehimiet dwar il-faċilitazzjoni tal-viżi u dħul mill-ġdid li daħlu fis-seħħ f'Jannar 2008 u d-djalogu dwar pjanijiet direzzjonali għal-liberalizzazzjoni gradwali tas-sistemi tal-viżi għall-pajjiżi tal-Balkani tal-Punent; iqis li hemm bżonn urġenti li jittejbu u jkunu stabbiliti sistemi tad-dwana li jiffunzjonaw sewwa biex jiġu ffaċilitati l-flussi tal-kummerċ u tkun żgurata koperazzjoni ekonomika, xjentifika, teknoloġika u kummerċjali aktar mill-qrib; jilqa' d-deċiżjoni tal-Kummissjoni li toffri għadd dejjem akbar ta' boroż ta' studju lil studenti mill-Balkani tal-Punent permezz tal-programm Erasmus Mundus;

WTO u CEFTA

Jistieden lill-Kummissjoni u lill-Kunsill sabiex jimplimentaw kull miżura xierqa biex titħeġġeġ integrazzjoni aktar profonda tal-Balkani tal-Punent fis-sistema kummerċjali u ekonomika dinjija, b'mod partikulari billi l-pajjiżi fir-reġjun li għadhom mhumiex membri jissieħbu mad-WTO; jinnota bi pjaċir li l-Albanija, il-Kroazja u dik li qabel kienet ir-Repubblika Jugoslava tal-Maċedonja diġà huma membri tad-WTO; jenfasizza li l-liberalizzazzjoni tal-kummerċ għandha timxi id f'id mat-tnaqqis tal-faqar u r-rati tal-qgħad, il-promozzjoni tad-drittijiet ekonomiċi u soċjali u r-rispett tal-ambjent;

Jenfasizza l-istimolu tal-koperazzjoni reġjonali u tar-relazzjonijiet tajbin fost il-pajjiżi ġirien fil-konfront tat-tkabbir ekonomiku f'din iz-zona u l-irwol essenzjali li s-CEFTA għandha f'dan il-proċess; jisħaq li s-CEFTA jista' wkoll ikollha rwol importanti biex ir-reġjun jintegra ruħu aktar fl-UE billi ssaħħaħ ir-relazzjonijiet ekonomiċi u kummerċjali bejn l-UE u l-Balkani tal-Punent; iqis, għalhekk, li s-CEFTA tikkontribwixxi b'mod sinifikanti għall-preparazzjoni lejn l-adeżjoni tal-pajjiżi tal-Balkani tal-Punent mal-Unjoni Ewropea;

Jistieden lill-gvernijiet tal-Balkani tal-Punent sabiex jesploraw aktar il-possibiltà ta' miżuri ta' aktar kummerċ ħieles f'oqsma li s'issa kienu eżentati u sabiex jistabbilixxu mekkaniżmi li jikkumbattu b'mod sistematiku kull ksur tad-drittijiet internazzjonali tal-proprjetà intellettwali u industrijali; jistieden ukoll lil dawn il-gvernijiet biex jallinjaw ruħhom mal- acquis Komunitarju u biex jaġixxu ħalli jtemmu kull prattika u miżura li joħolqu ostakli mhux tariffali għall-kummerċ;

Għajnuna Ewropea u l-pussess min-naħa tal-Balkani tal-Punent tal-proċess ta' r iforma

Jappoġġja l-isforzi tal-pajjiżi tal-Balkani tal-Punent għar-riforma u l-koperazzjoni reġjonali permezz tal-IPA tagħhom; jenfasizza l-fatt li l-pajjiżi tal-Balkani tal-Punent huma l-uniċi "sidien" tal-proċess ta' riforma tagħhom; iħeġġeġ lill-pajjiżi tal-Balkani tal-Punent sabiex jieħdu r-responsabiltà sabiex jifformulaw għadd suffiċjenti ta' proġetti ambizzjużi sabiex ikunu jistgħu jużaw il-fondi Ewropej disponibbli mingħajr ma jkunu wisq passivi u dipendenti fuq inizjattivi Ewropej;

Jenfasizza l-irwol tar-reġjuni fl-iżvilupp ekonomiku u soċjali u konsegwentement, l-importanza tal-IPA billi jassisti lill-pajjiżi tal-Balkani tal-Punent fil-proċess tad-demokratizzazzjoni, tat-trasformazzjoni ekonomika u soċjali u tal-konformità mal-istandards Ewropej u billi jqarreb lil dawn il-pajjiżi lejn l-istrutturi tal-Unjoni Ewropea;

Jistieden lill-Kummissjoni u lill-Istati Membri biex jallokaw għall-IPA ir-riżorsi finanzjarji addizzjonali meħtieġa għall-iżvilupp ta' proġetti mfassla skont il-bżonnijiet reali u biex jipprovdu għajnuna effettiva u mmirata fil-livell lokali u reġjonali; jenfasizza l-importanza ta' proġetti bejn persuni, li jistgħu jkunu partikolarment effettivi sabiex il-poplu lokali jsir konxju tal-valur miżjud dovut għall-Unjoni Ewropea;

Jilqa' b'sodisfazzjon il-fatt li waħda mill-prijoritajiet tal-IPA hija l-kontribut għall-iżvilupp tal-kapaċitajiet istituzzjonali u amministrattivi fil-Balkani tal-Punent, kemm fil-livell nazzjonali kif ukoll f'dak reġjonali; jinkoraġġixxi lill-Kummissjoni sabiex issaħħaħ mill-ġdid dan il-qasam ta' attività sabiex tistimula l-iżvilupp tal-governanza u sabiex tipprepara lil dawn il-pajjiżi u reġjuni biex jassorbu kif xieraq il-fondi strutturali u sabiex tippromwovi l-adattament tagħhom għall-istandards tal-UE fid-dawl tal-adeżjoni futura possibbli tagħhom; jistieden lill-Kummissjoni biex tiggarantixxi livell għoli ta' trasparenza b'rabta mal-iżvilupp tal-istituzzjonijiet u tieħu miżuri adegwati biex tiġi evitata l-korruzzjoni;

Jistieden lill-Kunsill u lill-Kummissjoni sabiex jagħtu lill-Istati fir-reġjun għajnuna ekonomika, amministrattiva u teknika minn persuni kkwalifikati kif xieraq, f'koperazzjoni mal-organizzazzjonijiet internazzjonali u reġjonali li jittrattaw il-kwistjonijiet ekonomiċi fil-Balkani tal-Punent, sabiex jissaħħu l-istrutturi pubbliċi lokali, tkun stabbilita bażi ekonomika aktar effiċjenti u diversifikata u tittejjeb il-penetrazzjoni tal-prodotti lokali fis-swieq barranin, u b'mod partikolari fl-Unjoni Ewropea;

Jissuġġerixxi li l-Istati Membri joffru lill-pajjiżi tal-Balkani tal-Punent l-hekk imsejħa programmi bejn gvern u ieħor ( government-to-govern m e nt ) li jagħtu lil dawn il-pajjiżi għajnuna, taħriġ u kowċing speċifiċi fid-dipartimenti nazzjonali tagħhom f'oqsma li l-awtoritajiet tal-Istati tal-Balkani tal-Punent jitolbu espliċitament; jenfasizza li dawn il-programmi jista' jkollhom rwol importanti fl-implimentazzjoni tal- acquis tal-UE fir-reġjun filwaqt li joffru lill-Istati tal-Balkani tal-Punent il-possibiltà li jispeċifikaw b'mod preċiż il-forom ta' għajnuna li jenħtieġu;

Jistieden lill-Kummissjoni sabiex tippreżenta kif suppost fi żmien xieraq, għall-approvazzjoni tal-Parlament, kwalunkwe proposta ġdida li timmira li tipprovdi għajnuna baġitarja eċċezzjonali lill-pajjiżi tal-Balkani tal-Punent; jisħaq li l-għoti ta' aktar għajnuna finanzjarja lill-Balkani tal-Punent (speċjalment lill-Kosovo) għandu jkun bil-kundizzjoni li jkun stabbilit pjan ta' żvilupp ekonomiku għall-futur imbiegħed li jkun komprensiv u realistiku, bl-appoġġ tal-istituzzjonijiet finanzjarji internazzjonali;

Iqis li l-awtoritajiet lokali u reġjonali għandhom rwol determinanti fl-iżvilupp ekonomiku sostenibbli u fit-tisħiħ mill-ġdid tas-soċjetà ċivili billi jikkonkretizzaw il-prijoritajiet nazzjonali u Komunitarji permezz ta' proġetti li joħolqu sħubiji mal-atturi fil-qasam pubbliku u f'dak privat;

Jenfasizza l-importanza tal-koperazzjoni transkonfinali u internazzjonali għall-iżvilupp ta' proġetti konġunti u biex ikunu stabbiliti rabtiet dewwiema kemm bejn ir-reġjuni tal-Balkani tal-Punent kif ukoll bejn dawn tal-aħħar u r-reġjuni tal-Istati Membri; jenfasizza wkoll li l-benefiċċji ta' koperazzjoni bħal din mhumiex biss ekonomiċi, iżda għandhom ukoll dimensjoni politika u umana, li tippermetti relazzjoni iktar mill-qrib bejn il-popli u bejn il-gvernijiet u li tiggarantixxi stabiltà u prosperità għall-futur imbiegħed f'dan ir-reġjun;

Jinkoraġġixxi lir-reġjuni tal-UE biex jieħdu l-inizjattiva li jimplimentaw proġetti transkonfinali mar-reġjun tal-Balkani tal-Punent bl-għan li jistabbilixxu koperazzjoni mill-qrib u għall-futur imbiegħed fil-livell reġjonali, u li jippromwovu l-iskambju ta' esperjenzi u ta' prattika tajba fil-qafas tan-netwerks Ewropej ta' koperazzjoni reġjonali; iqis li t-tisħiħ tal-Kunsill ta' Koperazzjoni Reġjonali jista' jippermetti t-trawwim tal-koperazzjoni fir-reġjun;

Pol i tiki ekonomiċi, l-enerġija, i t-trasport u l-ambjent

Iħeġġeġ lill-pajjiżi fir-reġjun, li jaġixxu f'koperazzjoni mill-qrib mal-Kummissjoni u ma' istituzzjonijiet finanzjarji rilevanti oħrajn, sabiex iżommu u jespandu s-suċċessi miksuba minnhom stess fl-istabiltà makroekonomika, li hija kundizzjoni bil-quddiem għat-tkabbir ekonomiku fit-tul, permezz ta' politiki fiskali u monetarji sodi; iħeġġeġ ukoll lill-pajjiżi sabiex jaċċeleraw il-pass tar-riformi strutturali, speċjalment fl-oqsma tal-politika tat-taxxa u tad-dwana u l-amministrazzjoni, billi jippromwovu l-prinċipji tat-trasparenza u r-responsabiltà u billi jappoġġjaw l-immaniġġjar sod fis-settur pubbliku;

Jisħaq li jeħtieġ jingħata aktar appoġġ lill-iżvilupp tas-settur privat u l-investiment fl-infrastruttura tar-reġjun permezz, fost affarijiet oħra, ta' koperazzjoni intensifikata mal-Bank Ewropew tal-Investiment u wkoll mal-Bank Ewropew għar-Rikostruzzjoni u l-Iżvilupp u Istituzzjonijiet Finanzjarji Internazzjonali oħra;

Iqis li huwa essenzjali għall-iżvilupp ekonomiku tar-reġjun li tinħoloq klima favorevoli għall-investiment, u jistieden lill-Kummissjoni u lill-Istati tal-Balkani tal-Punent biex jaħdmu favur l-intensifikazzjoni tar-riformi ekonomiċi billi jiżviluppaw pjanijiet strateġiċi għall-iżvilupp biex jimplimentaw proġetti ta' investiment ta' siwi għar-reġjun kollu;

Ifaħħar lill-gvernijiet tal-Balkani tal-Punent għall-progress li s'issa għamlu fil-qasam ekonomiku, filwaqt li żammew l-istabiltà makroekonomika; jilqa' b'sodisfazzjon l-implimentazzjoni mill-gvernijiet ta' politiki tat-tassazzjoni u tad-dixxiplina fiskali li wasslu għal żieda fid-dħul baġitarju tal-Istat;

Jisħaq dwar l-importanza li jitwettaq l-iżvilupp ta' koperazzjoni fil-qasam tal-enerġija fir-reġjun, l-aktar fl-iżvilupp ta' riżorsi rinnovabbli tal-enerġija, li jkunu stabbiliti swieq miftuħa, affidabbli u kompetittivi u li jittejbu l-kundizzjonijiet ġenerali għall-espansjoni tal-infrastruttura tal-enerġija fir-reġjun, inklużi l-kapaċitajiet imsaħħa ta' interkonnessjoni bejn l-Istati Membri ġirien tal-UE u l-pajjiżi sħab; jenfasizza l-importanza tal-irwol żvolt mill-Komunità tal-Enerġija biex jintlaħaq dan l-għan;

Iqis li l-iżvilupp tal-Port ta' Rijeka fil-Kroazja huwa proġett tal-akbar importanza għall-Unjoni Ewropea; jemmen li huwa fl-interess tal-Unjoni Ewropea li dan l-iżvilupp jimxi 'l quddiem mill-aktar fis possibbli;

Jisħaq li l-ħarsien tal-ambjent huwa element importanti ta' żvilupp sostenibbli fir-reġjun tal-Balkani tal-Punent; iqis bħala importanti ħafna li l-Kummissjoni u l-gvernijiet tal-Balkani tal-Punent jippromwovu politiki ambjentali sodi u strateġiji konformi mal-leġiżlazzjoni ambjentali tal-UE;

Iqis li huwa importanti li l-Istati tal-Balkani tal-Punent japplikaw il-prinċipji u l-linji gwida tal-politika marittima Ewropea komuni, u jisħaq dwar il-ħtieġa tal-użu tax-Xmara Danubju b'mod effiċjenti u li jibża' għall-ambjent, konformi mal-leġiżlazzjoni tal-UE, bħala kuritur importanti tat-trasport u għajn ta' riżorsi siewja; jappoġġja f'dan ir-rigward l-inizjattivi reġjonali li qegħdin jittieħdu u lill-organizzazzjonijiet (b'mod partikulari l-Kummissjoni Internazzjonali għall-Ħarsien tax-Xmara Danubju – ICPDR) li qegħdin jaħdmu għall-ħarsien tal-ambjent, għal użu aħjar tal-kapaċità tat-trasport mill-passaġġi tal-ilmijiet interni u għal livell ogħla ta' prevenzjoni ta' diżastri għax-Xmara Danubju;

Ifakkar li jeħtieġ li jiżdied il-kummerċ agrikolu mal-Kroazja wkoll, biex meta l-Kroazja taderixxi, tkun tista' tallinja ruħha kemm jista' jkun bla problemi ta' xejn mal-politika agrikola komuni;

Jirrikonoxxi l-ġeografija speċifika tar-reġjun u s-sitwazzjoni strateġika tiegħu, li jagħmlu miz-zona punt naturali għat-tranżitu tal-kummerċ tal-merkanzija, speċjalment prodotti tal-enerġija primarja (żejt mhux raffinat u gass naturali), bejn l-Ewropa u l-Asja; jilqa' b'sodisfazzjon it-tnedija ta' proġetti ewlenin tat-trasport sottoreġjonali bħall-"Fus bejn in-Nofsinhar u l-Lvant" li għandhom jiffaċilitaw l-inklużjoni f'termini reali tal-pajjiżi tal-Balkani tal-Punent fin-netwerk usa' tal-linja tal-enerġija li jgħaqqad lill-UE mat-Turkija u l-pajjiżi tal-Kawkasu; jistieden lill-Kummissjoni u lill-pajjiżi tal-Balkani tal-Punent sabiex jagħmlu disponibbli biżżejjed riżorsi finanzjarji għall-immodernizzar tal-infrastruttura, b'referenza partikulari għas-settur tal-loġistika, u sabiex iwettqu r-riformi meħtieġa sabiex is-settur isir aktar kompetittiv u dinamiku;

Jenfasizza li, fil-kummerċ bl-imnut, għandhom jitneħħew l-ostakli amministrattivi li ma jippermettux l-iżvilupp ta' kummerċjanti tal-ikel aktar kompetittivi, billi n-nuqqas ta' effikaċja fil-kummerċ tal-ikel ifixkel it-tentattivi ta' produtturi Ewropej milli jidħlu fis-suq;

Jisħaq dwar il-ħtieġa li jingħata aktar appoġġ lill-iżvilupp tal-SMEs fuq il-bażi tal-Karta Ewropea għall-Intrapriżi ż-Żgħar, li ġiet approvata mill-pajjiżi kollha tal-Balkani tal-Punent; jistieden lill-Kummissjoni u lill-Istati Membri sabiex jiżguraw li l-SMEs ikollhom aċċess għall-Fondi Strutturali tal-UE u sabiex jipprovdu ffinanzjar aħjar għall-proġetti relatati mal-SMEs; jistieden lill-Kummissjoni sabiex tistabbilixxi qafas istituzzjonali għat-tisħiħ tal-koperazzjoni bejn il-Komunità u s-settur privat fil-pajjiżi tal-Balkani tal-Punent li jiżgura l-użu xieraq ta' fondi Komunitarji;

Jisħaq dwar il-ħtieġa li jitwessa' l-ambitu tal-koperazzjoni fil-qasam tal-edukazzjoni u x-xjenza bejn l-Unjoni Ewropea u l-pajjiżi tal-Balkani tal-Punent, li se joħloq il-kundizzjonijiet għal żvilupp u tkabbir ekonomiku stabbli fir-reġjun, biex b'hekk titħeġġeġ l-integrazzjoni tal-Balkani tal-Punent fiz-zona ekonomika komuni, fiz-zona komuni għar-riċerka u l-edukazzjoni, u wkoll il-parteċipazzjoni tagħhom fis-suq tax-xogħol skont ir-regoli u r-rekwiżiti tal-UE;

Meta wieħed iqis li l-kriżi finanzjarja internazzjonali waslet sal-Ewropa u li jista' jkollha effett indirett fuq il-kummerċ u l-investiment barrani fil-Balkani tal-Punent, jistieden lill-Kummissjoni biex issegwi l-iżviluppi u, jekk ikun hemm bżonn, biex tadotta miżuri xierqa sabiex tiggarantixxi l-kontinwazzjoni bla xkiel tal-Proċess ta' Stabbilizzazzjoni u Assoċjazzjoni, li huwa fattur importanti għall-istabiltà fir-reġjun u li huwa fl-aħjar interess tal-UE nnifisha;

Servizzi finanzjarji, id-dwana, il-ġlieda kontra l-kriminalità organizzata u l-korruzzjoni

Iqis essenzjali għall-iżvilupp ekonomiku tal-pajjiżi fir-reġjun li dawn jirriformaw b'mod sostanzjali s-sistemi tal-banek u tal-assigurazzjoni tagħhom, jistabbilixxu sistema effiċjenti ta' mikrokreditu u jtejbu r-regolamentazzjoni u s-superviżjoni tal-attivitajiet tal-banek, u b'dan il-mod, iwittu t-triq għall-ftuħ gradwali tas-swieq finanzjarji tagħhom;

Jistieden lill-Istati fir-reġjun li jbatu minn korruzzjoni fis-servizz ċivili biex jieħdu l-miżuri xierqa kollha sabiex jiġġilduha u biex jiżguraw li s-servizzi doganali tagħhom joperaw aħjar u b'mod aktar trasparenti, b'konformità mal-istandards stabbiliti mill-UE u mill-Organizzazzjoni Doganali Dinjija;

Jenfasizza l-ħtieġa li jiżdiedu l-kontrolli doganali u jsiru aktar stretti, sabiex jikkumbattu l-kuntrabandu, l-iffalsifikar u l-piraterija ta' prodotti; dawn il-prattiki, apparti li jwasslu għal telf ta' flus, huma wkoll ta' periklu konsiderevoli għas-saħħa tal-abitanti kemm tal-UE kif ukoll tal-pajjiżi tal-Balkani tal-Punent;

Jilqa' b'sodisfazzjon it-titjib fil-klima kummerċjali u l-miżuri biex jitnaqqas ix-xkiel legali u amministrattiv għal negozji li jkunu għadhom kif bdew joperaw; jesprimi, madankollu, it-tħassib tiegħu dwar l-eżistenza ta' kartels u l-abbuż ta' pożizzjoni ta' poter fis-suq mill-hekk imsejħa "tycoons" f'xi pajjiżi tal-Balkani tal-Punent u minn impriżi b'pożizzjoni dominanti fis-suq; iħeġġeġ lill-gvernijiet tal-pajjiżi tal-Balkani tal-Punent sabiex jintensifikaw il-ġlieda tagħhom kontra l-korruzzjoni u jiżviluppaw politika xierqa dwar il-kompetizzjoni li għandha tħaddan ukoll impriżi tal-Istat;

Jistieden lill-pajjiżi tal-Balkani tal-Punent biex jiżviluppaw politiki dwar l-impjiegi u fiskali biex jindirizzaw il-problemi tal-qgħad, ta' pagi relattivament għoljin u tal-kobor tal-ekonomija informali;

Jisħaq li kompetizzjoni transkonfinali reġjonali ġusta u trasparenti għall-akkwist pubbliku hija element importanti fil-bini ta' suq reġjonali verament integrat; jistieden lill-pajjiżi tal-Balkani tal-Punent sabiex jeżaminaw il-potenzjal tal-akkwist pubbliku għall-istabbilizzazzjoni ta' żvilupp ekonomiku sostenibbli u biex jimmultiplikaw l-isforzi tagħhom lejn sistema reġjonali ta' kuntratti pubbliċi aktar integrata u li tiffunzjona aħjar permezz tal-applikazzjoni tal-prinċipju tan-nondiskriminazzjoni bejn fornituri domestiċi u reġjonali;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni u lill-parlamenti u lill-gvernijiet tal-Istati Membri u tal-pajjiżi konċernati.

Introduzzjoni

Qabel il-gwerer tad-disgħinijiet, ħafna kienu jaraw il-Jugoslavja bħala kandidat possibbli għall-adeżjoni mal-Komunità Ewropea.

Issa, għaxar snin wara l-gwerer tal-Jugoslavja, il-punt ta' referenza Ewropew għadda minn tibdiliet fundamentali.

Is-Slovenja biss, l-aktar repubblika sinjura u żviluppata, kienet kapaċi tieħu vantaġġ mit-tkabbir u ssir Stat Membru tal-UE fl-2004 u membru taz-Zona Ewro fl-2007.

Għar-repubbliki l-oħrajn li qabel kienu repubbliki Jugoslavi, il-gwerer mhux biss ġabu magħhom telf kbir ta' ħajjiet, iżda wkoll reċessjoni serja f'termini ta' ekonomija u infrastruttura, li kienet marbuta kemm mal-attivitajiet tal-gwerra kif ukoll ma' nuqqas serju ta' investiment u manutenzjoni tal-infrastruttura.

Is-sitwazzjoni fl-Albanija hija komparabbli mill-aspett ekonomiku, meta wieħed iqis li l-istat sottożviluppat tal-pajjiż flimkien mal-għażliet ekonomiċi diżastrużi li ttieħdu mill-gvern komunista wasslu għal sitwazzjoni fejn, fit-tmiem tar-reġim ta' Enver Hoxha, l-Albanija kienet pajjiż bi ħtieġa ta' rikostruzzjoni sħiħa.

L-UE kellha rwol ta' pijuniera fil-proċess tal-irkupru politiku u ekonomiku tal-pajjiżi ta' dik li qabel kienet ir-Repubblika tal-Jugoslavja.

Fil-belt Griega ta' Tessalonika fl-2003, il-Kunsill ifformula b'mod ċar il-viżjoni Ewropea tal-pajjiżi tal-Balkani tal-Punent.

Il-Kroazja u l-FYROM huma kandidati uffiċjali għall-adeżjoni mal-UE, u l-istejtus tal-pajjiżi l-oħra tal-Balkani tal-Punent bħala kandidati potenzjali huwa rikonoxxut.

L-UE refgħet responsabiltà kbira fil-konfront tal-Balkani tal-Punent u fil-fatt, il-kompitu li għandha quddiemha huwa wieħed iebes.

U dan, terġa', huwa aktar ikkumplikat minħabba l-fatt li r-reġjun għadu mhux f'bilanċ komplet.

Għad hemm punti ta' tensjoni u konflitt moħbi li jistgħu, jekk ma tinstab ebda soluzzjoni tajba, jagħmlu ħsara lill-proċess ta' paċi fil-pajjiżi tal-Balkani u jagħmlu ħsara, idewmu jew anki jxejnu għalissa ċ-ċans tagħhom ta' adeżjoni mal-Unjoni Ewropea.

Dan ir-rapport ifittex li jagħti ħarsa ġenerali tar-relazzjonijiet ekonomiċi u kummerċjali mal-pajjiżi tal-Balkani tal-Punent u jipprova jara kif, permezz tal-użu tal-istrumenti ekonomiċi u finanzjarji li l-UE għandha għad-dispożizzjoni tagħha, jistgħu jiġu promossi l-istabbilizzazzjoni tar-reġjun, żvilupp imtejjeb għall-pajjiżi tiegħu u livell ta' ħajja aħjar għall-popolazzjonijiet tagħhom, fid-dawl tal-adeżjoni tagħhom mal-UE.

Il-kompitu tal-UE

L-UE għandha rwol essenzjali xi twettaq fl-irkupru tal-Balkani tal-Punent.

Il-proċess ta' stabbilizzazzjoni u assoċjazzjoni għadu l-isfond politiku li fil-kuntest tiegħu jiżvolġu r-relazzjonijiet bejn l-UE u l-Balkani tal-Punent.

F'dan il-kuntest, il-ftehimiet ta' stabbilizzazzjoni u assoċjazzjoni, il-preferenzi kummerċjali u l-appoġġ tekniku u finanzjarju għadhom it-tliet pilastri li fuqhom iserrħu t-tamiet tal-UE li r-reġjun jistabbilizza ruħu u li l-pajjiżi tal-Balkani jintrabtu aktar mill-qrib mas-sistema legali u ekonomika tagħha stess.

Il-livell ta' żvilupp u l-limitu sa fejn l- acquis communautaire ġie adottat mhumiex l-istess fil-pajjiżi kollha tar-reġjun, tant li, aktar milli strateġija waħda, hemm bżonn ta' approċċi speċifiċi mfasslin skont il-ħtieġa.

Fl-aħħar, ta' min wieħed jinnota li l-progress ta' negozjati għall-adeżjoni (jew il-ftuħ tagħhom fil-każ ta' pajjiżi potenzjalment kandidati) mal-pajjiżi tal-Balkani tal-Punent għandhom ikunu dipendenti fuq il-konformità sħiħa mal-kriterji ta' Kopenħagen u fuq rispett bla kundizzjoni lejn il-prinċipji tad-demokrazija u tad-drittijiet tal-bniedem.

Sħubija fid-WTO

Kundizzjoni bil-quddiem li hija essenzjali għall-iżvilupp tal-pajjiżi tal-Balkani tal-Punent hija s-sħubija tagħhom fid-WTO.

Il-Kroazja, l-Albanija u l-FYROM diġà huma membri tad-WTO, filwaqt li l-Bożnja-Ħerżegovina, is-Serbja u l-Montenegro kisbu stejtus ta' osservaturi u bdew in-negozjati għas-sħubija.

Sħubija fid-WTO hija neċessarja sabiex dawn il-pajjiżi jiġu integrati fis-sistema dinjija tal-kummerċ u sabiex jitqiegħdu f'pożizzjoni fejn ikunu jistgħu jieħdu vantaġġ mill-opportunitajiet li l-globalizzazzjoni toffri f'termini ta' żvilupp ekonomiku u investiment dirett barrani.

Ir-rapporteur huwa tal-fehma li l-Kummissjoni għandha tkompli tappoġġja l-isforzi ta' dawn il-pajjiżi fin-negozjati mad-WTO u toffrilhom għajnuna teknika u appoġġ diplomatiku xierqa.

Il-Ftehima ta' Kummerċ Ħieles tal-Ewropa Ċentrali (CEFTA)

Is-CEFTA, li l-pajjiżi kollha tal-Balkani tal-Punent jiffurmaw parti minnha, għaddiet minn tiġdid u hija pass importanti fit-triq lejn il-ħolqien ta' suq intern reġjonali.

Minkejja li l-UE saret is-sieħba ewlenija fil-kummerċ mal-pajjiżi kollha tal-Balkani tal-Punent, il-koperazzjoni reġjonali estensiva għadha prijorità essenzjali f'termini ekonomiċi u kummerċjali, kemm mill-aspett ekonomiku kif ukoll minn dak politiku.

B'rabta ma dan, ir-rapporteur, li jilqa' b'sodisfazzjon l-appoġġ estern tal-UE għall-istabbiliment tas-CEFTA, iqis li jkun xieraq li l-Kummissjoni teżerċita pressjoni għall-ħolqien ta' komunità ekonomika reġjonali ġenwina li tiffunzjona sew u li taqa', kemm jista' jkun, taħt il-liġi Komunitarja.

Il-ftehimiet ta' stab b ilizzazzjoni u assoċjazzjoni

Il-ftehimiet ta' stabbilizzazzjoni u assoċjazzjoni, kif diġà ġie rrimarkat, huma l-pedamenti tar-relazzjonijiet tagħna mal-pajjiżi tal-Balkani tal-Punent.

L-aktar ftehimiet ta' stabbilizzazzjoni u assoċjazzjoni riċenti ġew iffirmati fl-2007 mal-Montenegro u fil-bidu tal-2008 mas-Serbja u mal-Bożnja-Ħerżegovina.

Mhux il-ftehimiet ta' stabbilizzazzjoni u assoċjazzjoni kollha daħlu fis-seħħ, iżda l-Kummissjoni użat ftehimiet interim sabiex tiżgura dħul fis-seħħ aktar mgħaġġel tad-dispożizzjonijiet kummerċjali tal-ftehimiet imsemmija hawnfuq.

Dawn il-ftehimiet ta' stabbilizzazzjoni u assoċjazzjoni jiffurmaw parti essenzjali mit-triq tal-pajjiżi tal-Balkani tal-Punent lejn l-Unjoni Ewropea.

Ir-rapporteur jisħaq, madankollu, li jista' jkun li mhux kollha jirriżultaw f''qabża 'l quddiem' bla kundizzjoni bbażata fuq il-kriterji ta' Kopenħagen imsemmija hawnfuq.

L-irwol strateġiku l-ġdid tal-Balkani tal-Punent

Għal żmien twil, il-Balkani kienu fil-periferija tal-Ewropa, sitwazzjoni li wasslet għal distakk serju fl-iżvilupp u għall-introduzzjoni ta' sistema ta' loġistika, enerġija u trasport li ma tissodisfax il-ħtiġijiet tar-reġjun u li qiegħda tagħmel ħsara lill-iżvilupp ekonomiku tar-reġjun kollu, u anke forsi tal-Unjoni Ewropea kollha kemm hi.

B'rabta ma' dan, ir-rapporteur huwa tal-fehma li, filwaqt li jirrikonoxxi l-progress konsiderevoli li sar fl-immodernizzar tal-infrastruttura tar-reġjun, għandha ssir enfasi akbar fuq l-integrazzjoni sħiħa tal-Balkani tal-Punent fis-sistema ekonomika tal-UE, flimkien ma' konformità sħiħa mar-regoli Ewropej dwar il-kompetizzjoni.

L-iżvilupp tas-sistemi reġjonali tat-trasport fil-Balkani tal-Punent mhux biss jipprovdi kundizzjonijiet aħjar għall-iżvilupp ekonomiku reġjonali, iżda wkoll jagħmilha possibbli li l-Ewropa tax-Xlokk u t-Turkija jintrabtu b'mod aktar effettiv u rħis mas-swieq tal-Ewropa Ċentrali u dik tal-Punent.

L-iżvilupp tar-reġjun tal-Balkani, madankollu, ma jistax jitqies bħala xi ħaġa ċerta jekk, flimkien mal-konnessjonijiet ewlenin tat-trasport bħall-awtostradi, il-ferroviji, il-portijiet u l-ajruportijiet ma tiġix żviluppata sistema ta' konnessjonijiet effettivi b'toroq sekondarji li jinżammu tajjeb.

L-enerġija hija kwistjoni importanti għall-pajjiżi tal-Balkani tal-Punent.

L-ebda wieħed minn dawn il-pajjiżi, wara kollox, m'għandu riżervi kbar ta' enerġija, u għalhekk huma dipendenti fuq pajjiżi terzi għall-forniment tal-enerġija.

L-aħjar soluzzjoni għall-kwistjonijiet tal-enerġija tal-Balkani tal-Punent hija li dawn jitqiegħdu fil-kuntest tal-politika Ewropea dwar l-enerġija li qiegħda tiżviluppa.

Dan ifisser li l-pajjiżi tal-Balkani tal-Punent ma jimpurtawx iż-żejt u l-gass tagħhom biss mir-Russja, iżda li dawn għandhom rwol ukoll b'rabta mal-mira Ewropea li tinkiseb diversità akbar ta' fornituri billi l-enerġija tiġi impurtata mill-Kawkasu u mill-Asja Ċentrali.

Riforma ekonomika u governattiva fil- pajjiżi tal- Balkani tal-Punent

Waħda mill-problemi serji li għadha qiegħda toħloq ħafna ħsara fil-Balkani hija l-pożizzjoni relattivament dgħajfa tal-gvernijiet.

Għalkemm il-gvernijiet nazzjonali u l-UE qegħdin jagħmlu sforzi kbar, għad hemm ħafna x'jenħtieġ isir sabiex ikunu implimentati sistemi effiċjenti u moderni ta' ggvernar.

B'rabta ma' dan, ir-rapporteur jissuġġerixxi l-istabbiliment ta' programmi bejn gvern u ieħor ( government-to-government ) mill-Istati Membri tal-UE, sabiex il-pajjiżi tal-Balkani tal-Punent jirċievu appoġġ u għajnuna li jkunu msawra skont il-ħtiġijiet tagħhom fuq livell dipartimentali.

L-ewwel u qabel kollox, jenħtieġ li tiġi riformata s-sistema tat-taxxi, li jissaħħu d-dipartimenti tad-dwana tal-pajjiżi individwali tal-Balkani tal-Punent u li l-ġlieda kontra l-korruzzjoni u l-kriminalità organizzata tkun effettiva b'mod ġenerali.

Ir-rapporteur jinsab konvint li inkella t-tkabbir ekonomiku fil-pajjiżi tal-Balkani u l-formazzjoni tagħhom ta' rabtiet aktar mill-qrib mal-UE jsofru dewmien serju minħabba dawn in-nuqqasijiet.

Hemm ħtieġa wkoll li jiġu riformati s-sistemi tal-banek u tal-assigurazzjoni, biex b'hekk jiġu żgurati mmaniġġjar aħjar tal-ekonomija, aċċess aktar faċli għall-kreditu għall-kummerċ lokali u ġlieda effettiva kontra l-ħasil tal-flus.

Il-polit i ka dwar l-industrija, il-biedja u s-servizzi

It-tkabbir ekonomiku tal-pajjiżi tal-Balkani tal-Punent bħalissa huwa pjuttost b'saħħtu u joffri tama għall-futur.

Fil-livell makroekonomiku, madankollu, għad hemm ħafna problemi li jenħtieġu soluzzjoni.

Id-defiċit kummerċjali serju (pereżempju mal-UE), industrija mhux adegwata u li għadda żmienha, il-frammentazzjoni eċċessiva tal-ekonomija, li fiha jiddominaw l-SMEs u, ta' spiss, il-mikrointrapriżi, u livell ta' qgħad li f'xi każi jlaħħaq madwar 50% tat-total tal-ħaddiema, huma kollha fatturi li jistgħu jdgħajfu t-tkabbir ekonomiku tal-pajjiżi tar-reġjun u b'konsegwenza l-iżvilupp tagħhom lejn l-adeżjoni mal-UE.

Ir-rapporteur huwa tal-fehma, madankollu, li dawn l-objettivi jistgħu jinkisbu b'rispett sħiħ lejn l-ambjent u l-leġiżlazzjoni soċjali Komunitarja u internazzjonali li tħares ix-xogħol, u, fl-istess waqt, b'garanzija ta' aċċess għas-suq tax-xogħol u edukazzjoni ogħla għall-minoranzi etniċi kollha.

Xi rimarki tal-aħħar

L-integrazzjoni politika tal-Balkani tal-Punent fl-UE tista' sseħħ biss b'riżultat ta' koperazzjoni ekonomika reġjonali u internazzjonali aktar intensiva.

L-adeżjoni tal-Balkani tal-Punent isseħħ aktar malajr jekk il-pajjiżi tar-reġjun ikollhom il-ħila juru li għandhom sistema effiċjenti ta' ggvernar u ekonomija soda u dinamika.

F'dan il-proċess, l-Unjoni għandha turi impenn ġenwin lejn il-Balkani tal-Punent.

Parti mill-problemi ekonomiċi taz-zona, wara kollox, hija relatata mad-dehra ħażina tar-reġjun.

Din id-dehra tittejjeb b'mod sinifikanti jekk l-Unjoni tindika l-intenzjoni ġenwina tagħha li tissodisfa l-wegħda tagħha li tgħin lil dawn il-pajjiżi sabiex jissieħbu mal-UE skont l-iskeda.

L-UE warrbet kważi EUR 8 biljun bħala appoġġ għall-perjodu 2007-2010, iżda mingħajr il-koperazzjoni xierqa u mingħajr ma jinħoloq sens li kulħadd qiegħed jaħdem għall-istess għan, mhux se jinkisbu r-riżultati mixtieqa.

Għalhekk ikun tajjeb li l-pajjiżi tal-Balkani tal-Punent iħossuhom responsabbli mill-proċess ta' riforma tagħhom stess.

Din ir-responsabiltà għandha tissarraf fil-formulazzjoni ta' proġetti tajbin biżżejjed li jippermettu li jintużaw bl-aħjar mod il-fondi disponibbli mill-UE.

L-EU u partijiet reġjonali oħrajn għandhom huma wkoll jagħmlu l-isforz tagħhom sabiex isibu soluzzjoni definittiva għat-tilwim li għadu qiegħed jiffaċċja r-reġjun, u waqt dan il-proċess għandhom jiġu garantiti trattament u possibiltajiet ta' żvilupp ugwali għall-gruppi kollha li jippopolaw il-Balkani tal-Punent.

OPINJONI TAL-KUMITAT GĦALL-AFFARIJIET BARRANIN

għall-Kumitat għall-Kummerċ Internazzjonali

dwar ir-relazzjonijiet kummerċjali u ekonomiċi mal-Balkani tal-Punent

SUĠĠERIMENTI

Il-Kumitat għall-Affarijiet Barranin jistieden lill-Kumitat għall-Kummerċ Internazzjonali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jilqa' l-progress li sar fil-Proċess ta' Stabilizzazzjoni u Assoċjazzjoni u, b'mod partikulari, l-iffirmar riċenti tal-Ftehimiet ta' Stabilizzazzjoni u Assoċjazzjoni mal-Bożnja u l-Ħerżegovina u mas-Serbja; jistieden lill-Istati Membri sabiex jikkonkludu l-proċess ta' ratifikazzjoni għall-SAAs kollha mill-aktar fis possibbli; jilqa' l-progress li sar fl-implimentazzjoni tal-Ftehimiet Temporanji u jappella sabiex il-Balkani tal-Punent ikomplu bl-isforzi tagħhom f'dan il-qasam; jenfasizza l-importanza li tissaħħaħ aktar id-dimensjoni multilaterali tal-Proċess ta' Stabilizzazzjoni u Assoċjazzjoni bil-ħsieb li terġa' tibda l-koperazzjoni reġjonali fl-oqsma kollha;

Ifakkar fil-Konklużjonijiet tal-Presidenza tal-Kunsill Ewropew f'Thessaloniki tad-19-20 ta' Ġunju 2003 li fihom ġie mwiegħed lill-Istati tal-Balkani tal-Punent li kienu se jissieħbu mal-Unjoni Ewropea, kif ukoll id-Dikjarazzjoni tal-UE u l-Istati tal-Balkani tal-Punent f'Saliżburgu fil-11 ta' Marzu 2006 li reġgħet saħqet fuq l-importanza ta' relazzjonijiet tajbin bejn il-pajjiżi ġirien u l-bżonn li tinżamm il-paċi u jissaħħu l-istabilità u s-sigurtà fil-pajjiżi tal-Balkani tal-Punent;

Jenfasizza l-importanza ta' aċċess faċli fl-Unjoni Ewropea għaċ-ċittadini tal-Balkani tal-Punent, li għandu jkun iffaċilitat b'sistema ta' viża xierqa; f'dan il-kuntest, jilqa' l-ftehimiet ta' ffaċilitar u ammissjoni mill-ġdid tal-viża li daħlu fis-seħħ fl-1 ta' Jannar 2008; madankollu jenfasizza li ċ-ċittadini ta' dawk il-pajjiżi għadhom qed jiffaċċjaw problemi biex jiksbu viża għall-pajjiżi tal-UE; jappella lill-Kummissjoni sabiex tagħmel kull sforz biex tkompli d-djalogu mal-pajjiżi f'dak ir-reġjun u l-implimentazzjoni ta' pjanijiet direzzjonali bil-għan li jiġi stabbilit sistema ħielsa mill-viża hekk kif dawk il-pajjiżi jissodisfaw il-kriterji meħtieġa;

Jiġbed l-attenzjoni għall-bżonn ta' integrazzjoni reġjonali akbar u koperazzjoni intrareġjonali msaħħa b'mod speċjali fl-oqsma tar-riżorsi umani, it-telekomunikazzjonijiet u l-enerġija; iħeġġeġ lill-Istati tal-Balkani tal-Punent biex jintensifikaw ir-relazzjonijiet tagħhom fil-kummerċ u fl-ekonomija bil-ħsieb li jiġi stabbilit suq tax-xogħol reġjonali; jenfasizza l-irwol vitali tal-organizzazzjonijiet reġjonali, u b'mod partikulari tal-Kunsill għall-Koperazzjoni Reġjonali, u tal-inizjattivi għall-koperazzjoni, b'mod partikulari l-Ftehima ta' Kummerċ Ħieles fl-Ewropa Ċentrali (CEFTA) fl-iffaċilitar tal-koperazzjoni ekonomika u kummerċjali fir-reġjun; jistieden lill-Kummissjoni sabiex tkompli tappoġġja l-attivitajiet tagħhom; jenfasizza l-bżonn tat-tisħiħ ta' koperazzjoni bilaterali u reġjonali fir-reġjun sabiex jiġi żgurat progress li jsostni lilu nnifsu; huwa tal-fehma li l-iżvilupp u t-tisħiħ tas-swieq reġjonali jistgħu jgħinu biex jippreparaw aħjar lill-pajjiżi tal-Balkani tal-Punent billi jservu ta' kontrapiż għall-effetti tal-ftuħ tas-swieq tagħhom għas-suq Ewropew;

Jenfasizza n-nuqqasijiet fl-infrastruttura attwali u fis-sikurezza tat-toroq u l-bżonn urġenti biex jittejbu r-rotot kummerċjali fir-reġjun;

Jistieden lill-Kummissjoni biex tagħti aktar appoġġ istituzzjonali lill-pajjiżi tal-Balkani tal-Punent, b'mod partikolari rigward iċ-ċertifikazzjoni tal-kwalità u l-faċilità tal-esportazzjoni, filwaqt li jistieden għal darb'oħra lill-Istati tal-Balkani tal-Punent biex itejbu l-kapaċitajiet istituzzjonali tagħhom;

Jappella lill-awtoritajiet fi ħdan ir-reġjun biex ikomplu jagħmlu l-isforzi meħtieġa biex jinħoloq ambjent li jirrispetta l-kummerċ li jżid it-trasparenza fl-amministrazzjoni tal-kummerċ u fil-liġi fiskali filwaqt li jiġu osservati r-regoli kollha mmirati biex jippromwovu l-iżvilupp sostenibbli, u biex b'mod partikolari tingħata importanza biex jitħeġġeġ l-iżvilupp tas-settur privat, jissaħħu l-impriżi żgħar u ta' daqs medju u biex tiżdied il-kapaċità innovattiva billi jitwaqqfu rabtiet bejn l-edukazzjoni kummerċjali u terzjarja; f'dan ir-rigward jenfasizza l-ħtieġa li tiġi intensifikata l-ġlieda kontra l-korruzzjoni fuq il-livelli kollha u li jittejjeb l-istat tad-dritt;

Jinsab imħasseb dwar id-differenza fil-ħiliet u l-koeżjoni soċjali skarsa fir-reġjun tal-Balkani tal-Punent; jenfasizza l-fatt li l-istabilità u t-tkabbir ekonomiku sostenibbli jridu jintlaħqu biss billi jindirizzaw ir-riformi ekonomiċi u soċjali kif ukoll billi jistabbilixxu standards għoljin għall-protezzjoni ambjentali;

Jiġbed l-attenzjoni għall-importanza tad-dimensjoni ambjentali fil-ħajja ekonomika tal-pajjiżi tal-Balkani tal-Punent; jenfasizza l-fatt li d-dikjarazzjonijiet tal-intenzjoni ambjentali għandhom bżonn ikunu appoġġjati b'miżuri prattiċi u bi strutturi effikaċi; iħeġġeġ lill-gvernijiet tal-Balkani tal-Punent biex jiżviluppaw sorsi ta' enerġija rinnovabbli, biex itejbu l-implimentazzjoni tal-politika dwar l-immaniġġjar tal-iskart u biex ikomplu jżidu t-turiżmu li jkun sostenibbli għall-ambjent sabiex jinżamm dan il-wirt naturali u arkitettoniku mill-isbaħ;

Jinnota li r-reġjun kellu żieda fl-investiment min-naħa tal-parteċipanti internazzjonali, b'mod partikulari fl-oqsma tal-enerġija, tat-turiżmu u tar-riżorsi naturali; jenfasizza l-influwenza ta' benefiċċju tal-investiment barrani, u b'mod partikulari l-investiment dirett barrani, fuq l-ekonomiji tal-pajjiżi f'dak ir-reġjun; madankollu jenfasizza li investiment bħal dan għandu jkun kompletament trasparenti, bl-istess regoli għall-investituri kollha, u m'għandux ikun marbut ma' xi pressjoni politika min-naħa tal-gvernijiet tal-entitajiet li qed jinvestu;

Meta wieħed iqis li l-kriżi finanzjarja internazzjonali waslet sal-Ewropa u li jista' jkollha effett indirett fuq l-investiment kummerċjali u barrani fil-Balkani tal-Punent, jitlob lill-Kummissjoni biex issegwi l-iżviluppi u jekk hemm bżonn biex tadotta miżuri meħtieġa sabiex tiggarantixxi l-kontinwazzjoni bla xkiel tal-Proċess ta' Stabilizzazzjoni u Assoċjazzjoni, li huwa fattur importanti għall-istabilità fir-reġjun u li huwa fl-aħjar interess tal-UE nnifisha;

Jilqa' l-inklużjoni tal-pajjiżi tal-Balkani tal-Punent fil-programmi Erasmus Mundus u Tempus; jistieden lil dawk il-pajjiżi biex iwaqqfu l-aġenziji nazzjonali meħtieġa sabiex jieħdu sehem fil-Programmi ta' Tagħlim Tul il-Ħajja (LLL), b'mod partikulari l-Comenius, l-Erasmus u l-Leonardo da Vinci; jitlob lill-Kummissjoni tuża l-fondi IPA sabiex teżenta lill-Istati tal-Balkani tal-Punent mill-ħlas sħiħ għall-parteċipazzjoni fil-Programmi LLL, bħal ma hu fil-każ tal-Erasmus Mundus u tat-Tempus; jitlob għal aktar koperazzjoni u possibilitajiet aħjar għall-iskambju transkonfinali ta' studenti, għalliema u riċerkaturi mill-Istati tal-Balkani tal-Punent u mill-UE sabiex jgħinu lin-nies u lill-istituzzjonijiet tal-Istati tal-Balkani tal-Punent biex isiru jafu aktar dwar l-aġenda tal-UE u biex isaħħu l-ħiliet edukattivi; madankollu jiġbed l-attenzjoni għall-fatt li hemm rata kbira ta' telf tal-aħjar imħuħ fost iż-żgħażagħ fil-pajjiżi tal-Balkani tal-Punent u jenfasizza l-bżonn li l-migranti jiġu mħeġġa jerġgħu lura;

Jistieden lill-pajjiżi tal-Balkani tal-Punent biex jiżviluppaw politiki dwar l-impjiegi u politiki fiskali biex jindirizzaw il-problemi tal-qgħad, ta' pagi relattivament għoljin u tal-kobor tal-ekonomija informali;

Jenfasizza li hemm differenzi sinifikanti fir-relazzjonijiet ekonomiċi u kummerċjali tal-UE mal-pajjiżi individwali tal-Balkani tal-Punent; għalhekk, fid-dawl tal-esperjenza li nkisbet s'issa bil-proċess tat-tkabbir, jitlob li jsiru l-konklużjonijiet neċessarji u biex il-komponenti varji tal-istrument tal-IPA isiru aktar flessibbli, li jkunu mfassla skont il-ħtiġijiet attwali uli jiffokaw b'mod aktar speċifiku fuq l-iżvilupp sostenibbli tar-reġjuni konċernati.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skont l-Artikolu 178(2)) preżenti għall-votazzjoni finali

OPINJONI TAL-KUMITAT GĦALL-IŻVILUPP REĠJONALI

għall-Kumitat għall-Kummerċ Internazzjonali

dwar ir-relazzjonijiet kummerċjali u ekonomiċi mal-Balkani tal-Punent

SUĠĠERIMENTI

Il-Kumitat għall-Iżvilupp Reġjonali jistieden lill-Kumitat għall-Kummerċ Internazzjonali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jenfasizza l-irwol tar-reġjuni fl-iżvilupp ekonomiku u soċjali u konsegwentement, l-importanza tal-istrument ta' għajnuna għal qabel l-isħubija (IPA - Att għall-Promozzjoni tal-Investiment) biex jakkumpanja lill-pajjiżi tal-Balkani tal-Punent fil-proċess tad-demokratizzazzjoni u tal-konformità fir-rigward tal-istandards Ewropej, tat-trasformazzjoni ekonomika u soċjali, kif ukoll biex iqarreb lil dawn il-pajjiżi lejn l-istrutturi tal-Unjoni Ewropea;

Jiġbed l-attenzjoni lejn il-fatt li d-differenzi huma konsiderevoli bejn ir-relazzjonijiet ekonomiċi u soċjali li hemm ma' kull wieħed mill-pajjiżi tal-Balkani tal-Punent; jitlob għalhekk, fid-dawl tal-esperjenza miksuba s'issa bil-proċess tat-tkabbir, sabiex wieħed jilħaq il-konklużjonijiet rilevanti u biex id-diversi komponenti tal-IPA jkunu bbażati fuq l-iżvilupp sostenibbli tar-reġjuni b'mod iktar flessibbli, iktar adattat u ffukat iktar speċifikament fuq il-bżonnijiet;

Jitlob minnufih biex tingħata prijorità lill-appoġġ tal-pjanijiet għall-iżvilupp nazzjonali li jqisu l-iżvilupp ekonomiku kemm taċ-ċentri urbani kif ukoll taz-zoni rurali; jenfasizza f'dan il-kuntest l-importanza partikolari tal-promozzjoni tal-programmi ta' taħriġ, ta' edukazzjoni u ta' perfezzjonament korrispondenti;

Jitlob lill-Kummissjoni u lill-Istati Membri biex jallokaw għall-IPA l-mezzi finanzjarji addizzjonali meħtieġa għall-iżvilupp ta' proġetti bbażati fuq il-bżonnijiet u li jipprovdu għajnuna effikaċi u armonizzata fil-livelli lokali u reġjonali; jenfasizza l-importanza ta' proġetti bejn l-istaff, li huma partikolarment adegwati sabiex il-poplu lokali jkun konxju tal-valur miżjud dovut għall-Unjoni Ewropea;

Iqis li l-awtoritajiet lokali u reġjonali għandhom irwol determinanti fl-iżvilupp ekonomiku sostenibbli u fit-tisħiħ tas-soċjetà ċivili billi jikkonkretizzaw il-prijoritajiet nazzjonali u Komunitarji permezz ta' proġetti li jistabbilixxu sħubiji mal-protagonisti prinċipali fil-qasam pubbliku u f'dak privat;

Jilqa' b'sodisfazzjon il-fatt li waħda mill-prijoritajiet tal-IPA hija l-kontribut għall-iżvilupp tal-kapaċitajiet istituzzjonali u amministrattivi fil-Balkani tal-Punent, kemm fil-livell nazzjonali kif ukoll f'dak reġjonali, u jinkoraġġixxi lill-Kummissjoni biex issaħħaħ dan il-qasam ta' attività sabiex tagħti stimolu lill-iżvilupp tal-governanza u biex tipprepara lil dawn il-pajjiżi u reġjuni biex jassorbu l-fondi strutturali u tiffavorixxi l-adattament tagħhom għall-istandards Ewropej fid-dawl tal-isħubija futura tagħhom; jistieden minnufih lill-Kummissjoni biex, matul it-twaqqif tal-istituzzjonijiet, tiggarantixxi trasparenza kbira u tieħu l-miżuri adegwati biex tiġi evitata l-korruzzjoni;

Jenfasizza l-importanza tal-koperazzjoni transkonfinali u transnazzjonali għall-iżvilupp ta' dawn il-proġetti komuni u biex ikunu stabbiliti rabtiet dewwiema kemm bejn ir-reġjuni tal-Balkani tal-Punent kif ukoll bejn dawn tal-aħħar u r-reġjuni tal-Istati Membri; jenfasizza wkoll li l-benefiċċji ta' koperazzjoni bħal din mhumiex biss ekonomiċi, iżda għandhom ukoll dimensjoni politika u umana, li tippermetti li l-popli u l-gvernijiet jersqu qrib xulxin u li, fuq medda twila ta' żmien, tiżgura stabilità u prosperità f'dan ir-reġjun ;

Jinkoraġġixxi lir-reġjuni tal-Unjoni biex jieħdu l-inizjattiva li jimplimentaw proġetti transkonfinali mar-reġjuni tal-Balkani tal-Punent bl-għan li jistabbilixxu koperazzjoni mill-qrib u għal perjodu ta' żmien twil fil-livell reġjonali, kif ukoll fl-ambitu tal-iskambju ta' esperjenzi u tal-aħjar prattiki fil-qafas tan-netwerks Ewropej ta' koperazzjoni reġjonali; iqis li t-tisħiħ tal-Kunsill ta' Koperazzjoni Reġjonali għandu jippermetti li sseħħ il-promozzjoni tal-koperazzjoni fir-reġjun;

Jenfasizza l-bżonn li jiġi kkunsidrat l-iżvilupp tal-koperazzjoni ekonomika u kummerċjali fiz-zona speċifika tad-Danubju, sabiex dan jikkontribwixxi għat-titjib tal-potenzjal ta' din iz-zona, li tikkostitwixxi punt fejn jingħaqdu l-Unjoni u r-reġjun tal-Balkani tal-Punent.

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Data tal-adozzjoni

Riżultat tal-votazzjoni finali

Membri preżenti għall-votazzjoni finali


dwar il-perspettivi għall-iżvilupp tad-djalogu ċivili fil-kuntest tat-Trattat ta' Liżbona

Kumitat għall-Affarijiet Kostituzzjonali

MOZZJONI GĦAL RIŻOLUZZJONI TAL-PARLAMENT EWROPEW

Il-Parlament Ewropew ,

– wara li kkunsidra t-Trattat ta' Liżbona li jemenda t-Trattat tal-Unjoni Ewropea u t-Trattat li jwaqqaf il-Komunità Ewropea, iffirmat f'Liżbona fit-13 ta' Diċembru 2007

ĠU C 306, 17.12.2007, p.

– wara li kkunsidra t-Trattat tal-Unjoni Ewropea u t-Trattat li jwaqqaf il-Komunità Ewropea,

– wara li kkunsidra r-Riżoluzzjoni tiegħu tal-20 ta' Frar 2008 dwar it-Trattat ta' Liżbona

– wara li kkunsidra l-bosta riżoluzzjonijiet marbuta mas-soċjetà ċivili li adotta matul il-leġiżlatura attwali,

– wara li kkunsidra l-workshop tiegħu li sar mar-rappreżentanti tal-organizzazzjonijiet tas-soċjetà ċivili fit-3 ta' Ġunju 2008,

– wara li kkunsidra l-Artikolu 45 tar-Regoli ta' Proċedura tiegħu,

– wara li kkunsidra r-Rapport tal-Kumitat għall-Affarijiet Kostituzzjonali ( A6-0475/2008 ),

A. billi Unjoni Ewropea demokratika li tkun qrib iċ-ċittadini teħtieġ kooperazzjoni mill-qrib tal-istituzzjonijiet tal-UE u l-Istati Membri mas-soċjetà ċivili fil-livell Ewropew, nazzjonali, reġjonali u lokali,

B. billi l-ftuħ tal-istituzzjonijiet tal-UE u tal-awtoritajiet nazzjonali, reġjonali u lokali għad-djalogu u għall-kooperazzjoni maċ-ċittadini u mal-organizzjonijiet tas-soċjetà ċivili huwa rekwiżit essenzjali għall-impenn tagħhom fil-leġiżlazzjoni u l-governanza f'kull livell,

C. billi t-Trattat ta' Liżbona jsaħħaħ id-drittijiet taċ-ċittadini tal-UE fir-rigward tal-Unjoni, billi jagħmilha aktar faċli għalihom u għall-għaqdiet tas-soċjetà ċivili li jipparteċipaw fid-diskussjonijiet dwar "Ewropa taċ-ċittadini",

D. billi d-dispożizzjonijiet fis-seħħ, li jinsabu wkoll fit-Trattat ta' Liżbona, joħolqu l-qafas legali meħtieġ għall-iżvilupp tad-djalogu ċivili fil-livell Ewropew, iżda l-implimentazzjoni tagħhom fil-prattika mhux dejjem hija sodisfaċenti,

E. billi s-soċjetajiet ċivili fis-27 Stat Membru jinsabu fi stadji differenti ta' żvilupp u jużaw, bi gradi differenti, l-opportunitajiet tal-involviment fid-demokrazija parteċipatorja, fil-proċess tat-tfassil tal-liġijiet u fid-djalogu mal-awtoritajiet nazzjonali, reġjonali u lokali,

F. billi t-terminu "soċjetà ċivili" jirreferi għal numru kbir ta' organizazzjonijiet mhux governattivi u bla profitti, stabbiliti miċ-ċittadini fuq inizzjattiva tagħhom stess, li għandhom posthom fil-ħajja pubblika, li jesprimu l-interessi, l-ideat u l-ideoloġiji tal-membri tagħhom u oħrajn, ibbażati fuq kunsiderazzjonijiet etiċi, kulturali, politiċi, xjentifiċi, reliġjużi jew filantropiċi,

G. billi l-kwistjoni tad-definizzjoni tal-karattru rappreżentattiv tal-organizzazzjonijiet tas-soċjetà ċivili hija kontroversjali u l-attivitajiet u l-effiċjenza ta' xi uħud mill-organizzazzjonijiet mhux dejjem tikkorrespondi mal-kobor tar-rappreżentanza tagħhom fl-implimentazzjoni tal-pożizzjoni li jieħdu,

H. billi l-istitituzzjonijiet indivdwali tal-Unjoni Ewropea għażlu li jieħdu approċċi differenti fir-rigward tad-djalogu ċivili,

Jilqa' b'sodisfazzjon il-kontribuzzjoni tal-Unjoni Ewropea għall-iżvilupp tad-djalogu ċivili kemm fil-livell Ewropew kif ukoll fil-livell nazzjonali, reġjonali u lokali fl-Istati Membri;

Jenfasizza li s-soċjetà ċivili fl-Ewropa għandha rwol importanti fil-proċess ta' integrazzjoni Ewropea, peress li tgħaddi l-opinjonijiet u t-talbiet espressi miċ-ċittadini tal-UE lill-istituzzjonijiet Ewropej; jisħaq fuq l-importanza tal-għarfien li s-soċjetà ċivili toffri lill-istituzzjonijiet u jenfasizza s-sinifikat u l-importanza tal-funzjonijiet informattivi tad-djalogu ċivili, li għandhom effett fuq il-pubbliku, b'mod partikolari fil-promozzjoni u t-trażmissjoni tal-miżuri u l-miri tal-Unjoni Ewropea, fil-ħolqien ta' netwerk ta' kooperazjoni fl-Ewropa u fit-tisħiħ tal-identità u l-identifikazzjoni Ewropea fi ħdan is-soċjetà ċivili;

Jenfasizza li għat-twettiq tal-għanijiet u l-objettivi politiċi tal-Unjoni Ewropea jeħtieġ ikun hemm dibattitu pubbliku usa', djalogu ċivili aktar effettiv u li titqajjem kuxenza politika akbar;

Jinnota l-impenn speċjali tiegħu fir-rigward tad-djalogu ċivili u jiġbed l-attenzjoni għall-importanza mogħtija lil dan id-djalogu fit-Trattat ta' Liżbona, li permezz tiegħu jikseb livell ta' prinċipju ewlieni fl-oqsma kollha tal-attivitajiet tal-Unjoni Ewropea;

Jilqa' b'sodisfazzjon it-tisħiħ tal-elementi politiċi rappreżentattivi u parteċipatorji permezz tat-Trattat ta' Liżbona, partikolarment permezz tal-hekk imsejħa inizjattivi taċ-ċittadini, dispożizzjoni li tagħti l-opportunità sabiex miljun ċittadin minn għadd ta' Stati Membri jistiednu lill-Kummissjoni biex tressaq proposta leġiżlattiva;

Jistieden lill-istituzzjonijiet tal-Unjoni Ewropea kif ukoll l-awtoritajiet nazzjonali, reġjonali u lokali tal-Istati Membri biex, bl-aħjar mod-possibbli, jagħmlu użu mid-dispożizzjonijiet legali u l-aħjar prattiki eżistenti sabiex jissaħħaħ id-djalogu maċ-ċittadini kif ukoll mal-organizzazzjonijiet tas-soċjetà ċivili; iqis, b'mod partikolari, li l-Uffiċċji tal-Informazzjoni tal-PE f'kull Stat Membru għandu jkollhom rwol attiv fil-promozzjoni, l-organizzazzjoni u l-immaniġġjar ta' forums li jsiru mill-inqas kull sena bejn il-Parlament u r-rappreżentanti tas-soċjetà ċivili f'dak l-Istat Membru, u jenfasizza l-importanza tal-parteċipazzjoni regolari tal-Membri tiegħu, kemm mill-Istat Membru kkonċernat u minn Stati Membri oħra, f'dawn il-forums;

Jitlob lill-istituzzjonijiet tal-UE sabiex jinvolvu fid-djalogu ċivili lir-rappreżentanti kollha tas-soċjetà ċivili interessati; iqis bħala essenzjali, f'dan il-kuntest, li tinstema' l-vuċi taċ-ċittadini żgħażagħ Ewropej, li se jsawru l-Unjoni Ewropea ta' għada u se jkunu responsabbli għaliha;

Jistieden lill-istituzzjonijiet tal-Unjoni biex jiggarantixxu li ċ-ċittadini kollha tal-UE, l-irġiel, in-nisa, l-anzjani u ż-żgħażagħ, tal-ibliet u tal-irħula, ikunu jistgħu jipparteċipaw b'mod attiv fid-djalogu ċivili bl-istess drittijiet u mingħajr ma jkunu diskriminati u, b'mod partikolari, li l-membri ta' minoritajiet lingwistiċi jkunu jistgħu jużaw il-lingwa materna tagħhom f'dawn il-forums; jinnota li l-irwol tal-Unjoni Ewropea f'dan il-kuntest għandu jkun li tagħti kontribut biex il-prinċipju tal-ugwaljanza bejn il-ġeneri jiġi attwat, u li tippromwovih b'mod li tkun ta' eżempju, kemm fi ħdan l-UE kif ukoll lil hinn minnha;

Jitlob lill-istituzzjonijiet tal-Unjoni Ewropea sabiex, fi ftehim interistituzzjonali, jadottaw linji gwida obbligatorji għall-ħatra ta' rappreżentanti tas-soċjetà ċivili, metodi għall-organizzazzjoni ta' konsultazzjonijiet u l-finanzjament tagħhom, b'konformità mal-Prinċipji Ġenerali u Standards Minimi għall-Konsultazzjoni ta' partijiet interessati

Ara wkoll il-Komunikazzjoni tal-Kummissjoni tal-11 ta' Diċembru 2002, bit-titolu "Lejn kultura msaħħa ta' konsultazzjoni u djalogu – Prinċipji Ġenerali u standards minimi għall-konsultazzjoni ta' partijiet interessati mill-Kummissjoni ( COM(2002)0704 ; ; jinnota li, għal dan l-iskop, l-istituzzjonijiet kollha tal-UE għandhom iżommu reġistri aġġornati tal-organizazzjonijiet mhux governattivi relevanti kollha, kemm jekk huma attivi fl-Istati Membri u/jew jekk ikunu ffokati fuq istituzzjonijiet tal-UE;

Jitlob lill-istituzzjonijiet tal-Unjoni Ewropea biex jagħmlu d-djalogu ċivili kompitu orizzontali għad-Direttorati-Ġenerali kollha tal-Kummissjoni, għall-gruppi ta' ħidma kollha tal-Kunsill fil-Kunsill tal-Ministri u għall-Kumitati kollha fil-Parlament Ewropew, bl-użu ta' proċeduri trasparenti u biż-żamma ta' bilanċ ġenwin bejn is-settur pubbliku u s-settur privat;

Jitlob lill-istituzzjonijiet tal-Unjoni Ewropea biex jikkoperaw aktar mill-qrib fl-iżvilupp tad-djalogu ċivili u biex jippromwovu attitudni Ewropea attiva fost iċ-ċittadini tal-UE sabiex jiggarantixxu komunikazzjoni u koordinazzjoni aħjar, kif ukoll skambju ta' komunikazzjoni aħjar fir-rigward tal-attivitajiet ta' konsultazzjoni pubblika tagħhom; jinnota li, f'dan il-kuntest, hu ferm mixtieq li jsiru laqgħat regolari bejn is-soċjetà ċivili u l-Kummissarji f'forums fl-Istati Membri bħala mod biex jonqos id-distakk li jidher li jeżisti bejn l-UE u ċ-ċittadini tal-Ewropa;

Jitlob lill-Kunsill tal-Unjoni Ewropea biex jagħmel l-aċċess għax-xogħlijiet tiegħu aktar ħafif u sempliċi, peress li dan huwa rekwiżit bażiku biex jingħata bidu għal djalogu ġenwin mas-soċjetà ċivili;

Jenfażizza l-importanza tal-iżvilupp ta' politika ta' komunikazzjoni Ewropea rigward il-provvista ta' mezzi u sistemi ġodda għall-komunikazzjoni maċ-ċittadini tal-UE (bl-użu tal-internet, tat-teknoloġiji elettroniċi u tat-teknoloġiji awdjoviżivi moderni);

Jesprimi ruħu favur it-tkomplija tal-miżuri eżistenti tal-UE li taw prova ta' prattika tajba, li jwasslu sabiex is-soċjetà ċivili tkun aktar involuta fil-proċess ta' integrazzjoni Ewropea, bħal pereżempju, Europe by satellite, Citizens' Agora, fora taċ-ċittadini b'temi speċjalizzati (eż.

L-Ewropa tiegħek), diskussjonijiet bl-internet, eċċ.;

Jinnota b'mod partikolari l-importanza ta' stħarriġ professjonali tal-opinjoni pubblika Ewropea biex jiġu identifikati u biex jinftiehmu aħjar il-ħtiġijiet u l-aspettattivi taċ-ċittadini tal-UE fir-rigward tal-funzjonament tal-Unjoni; iħeġġeġ kemm l-istituzzjonijiet tal-UE u s-soċjetà ċivili fl-Istati Membri biex iżommu f'moħħhom dawn l-aspettattivi fil-ħidma u d-dibattiti bejniethom;

Jitlob lill-awtoritajiet nazzjonali, reġjonali u lokali tal-Istati Membri biex jippromwovu d-djalogu ċivili, b'mod partikolari f'dawk il-pajjiżi u r-reġjuni, kif ukoll fl-oqsma fejn għadu ma ġiex żviluppat jew implimentat b'mod suffiċjenti; iħeġġeġ ukoll dawn l-istituzzjonijiet biex jippromwovu b'mod attiv l-iżvilupp tal-ħidma reġjonali tas-soċjetà ċivili fl-Istati Membri, u permezz ta' inizzjattivi transkonfinali; il-ħolqien ta' gruppi ta' Stati Membri (clusters) għandu jiġi esplorat ukoll bħala mezz ta' promozzjoni tal-iskambju ta' ideat u esperjenzi fi ħdan l-UE;

Jappella lir-rappreżentanti tas-soċjetà Ewropea biex jieħdu sehem attiv fid-djalogu ċivili, u fit-tfassil ta' programmi u politiki Ewropej, sabiex b'hekk ikunu jistgħu jinfluwenzaw il-proċess tat-teħid ta' deċiżjonijiet;

Iħeġġeġ liċ-ċittadini Ewropej biex jieħdu sehem aktar attiv fid-dibattiti u d-diskussjonijiet Ewropej organizzati kif ukoll biex jivvutaw fl-elezzjonijiet għall-Parlament Ewropew li ġejjin;

Jinnota li huma meħtieġa mezzi finanzjarji xierqa għad-djalogu maċ-ċittadini fil-livell Ewropew, nazzjonali, reġjonali u lokali, u jitlob lill-partijiet interessati u lill-entitajiet responsabbli biex jiggarantixxu appoġġ finanzjarju xieraq;

Jenfasizza li apparti d-djalogu mas-soċjetà ċivili, jeħtieġ li jkun hemm ukoll djalogu miftuħ, trasparenti u regolari tal-Unjoni mal-knejjes u l-komunitajiet reliġjużi, kif huwa previst mit-Trattat ta' Liżbona;

Jirrakkomanda lill-istituzzjonijiet Ewropej biex flimkien jagħmlu disponibbli informazzjoni dwar il-kwalità rappreżentattiva u l-oqsma ta' attività tal-organizzazzjonijiet tas-soċjetà ċivili fl-Ewropa, pereżempju, f'bażi ta' data pubblika u faċli li tintuża;

Jistieden lill-Kummissjoni tagħmel proposta ġdida għall-għaqdiet Ewropej sabiex l-organizzazzjonijiet Ewropej tas-soċjetà ċivili jkunu jistgħu jirreferu għal bażi legali komuni;

Jagħti istruzzjonijiet lill-President tiegħu biex jgħaddi din ir-riżoluzzjoni lill-parlamenti tal-Istati Membri, lill-Kunsill, lill-Kummissjoni kif ukoll lill-Kumitat Ekonomiku u Soċjali Ewropew u lill-Kumitat tar-Reġjuni.

'Ma rridux nagħmlu koalizzjonijiet bejn l-Istati, iżda ngħaqqdu l-popli'

Dak li ċ-ċittadini Ewropej jistennew mill-Istituzzjonijiet tal-UE hu miġbur fl-islogan 'M'għandu jsir xejn li jikkonċernana mingħajr il-parteċipazzjoni tagħna'.

It-tkabbir suċċessiv tal-UE żied mhux biss in-numru ta' Stati Membri iżda wkoll in-numru ta' nies li tapplika għalihom il-liġi Ewropea.

U filwaqt li l-UE hi proġett suġġett għal tibdil kontinwu, il-komunikazzjoni bejn l-Unjoni u ċ-ċittadini sfortunament naqset milli żżomm ir-ritmu ta' din il-bidla.

Ħarġet ċara qasma viżibbli fil-komunikazzjoni, u dan ġie rifless kemm fiċ-ċaħda tal-Kostituzzjoni għall-Ewropa mill-Franċiżi u mill-Olandiżi u kemm miċ-ċaħda Irlandiża tat-Trattat ta' Liżbona.

Din il-qasma donnha li qed tiċkien b'riżultat tal-miżuri u tal-proġetti implimentati mill-istituzzjonijiet tal-UE.

L-isforzi li saru juru li azzjoni flimkien biex ikun influwenzat l-iżvilupp tad-demokrazija parteċipattiva dwar kwistjonijiet Ewropej fil-livelli lokali, reġjonali, nazzjonali u supranazzjonali tista' tkun ta' suċċess.

Sa mis-snin disgħin l-istituzzjonjiet Ewropej bdew bil-mod il-mod jinfetħu lejn il-pubbliku ġenerali, jirrikonoxxu dejjem aktar l-irwol tas-soċjetà ċivili u jitolbu dejjem aktar l-opinjoni tagħha.

Sar djalogu bejn l-istituzzjonijiet Ewropej u l-organizzazzjonijiet mhux governattivi f'firxa wiesgħa ta' oqsma tal-politika tal-UE.

Dan id-djalogu ġie magħruf bħala 'd-djalogu ċivili'.

Madankollu, l-UE għad baqgħalha ħafna xogħol x'tagħmel rigward il-komunikazzjoni u, b'mod speċifiku, id-djalogu ċivili.

Jidher ċar li l-proġett Ewropew ma jistax jimxi 'l quddiem mingħajr l-involviment taċ-ċittadini Ewropej;

barra minn hekk, wieħed ma jistax ikollu demokrazija li tiffunzjona b'mod sħiħ mingħajr komunikazzjoni xierqa mal-pubbliku.

Fl-istess ħin, l-involviment u l-appoġġ tal-pubbliku għall-UE jista' jkun żgurat biss billi tiġi pprovduta informazzjoni sħiħa, dibattitu miftuħ u dinamiku u involviment pubbliku attiv fil-kwistjonijiet tal-UE, skont il-prinċipju li 'Kull ċittadin għandu d-dritt li jipparteċipa fil-ħajja demokratika ta' l-Unjoni.

Id-deċiżjonijiet għandhom jittieħdu b'mod kemm jista' jkun miftuħ u qrib iċ-ċittadin' (Artikolu 10 tat-Trattat dwar l-Unjoni Ewropea).

L-għan ewlieni ta' dan ir-rapport hu li jiġbed l-attenzjoni għas-sehem u s-sinjifikat importanti tad-djalogu ċivili fi ħdan l-Unjoni Ewropea, b'mod partikolari fil-kuntest tat-Trattat ta' Liżbona, sabiex joħloq idea ġenerali tal-forom ġodda ta' dan id-djalogu u l-opportunitajiet li joffri u sabiex jenfasizza l-ħtieġa ta' regoli ċari u trasparenti sabiex iseħħ dan it-tip ta' djalogu fil-livell Ewropew.

It-Trattat ta' Liżbona jagħti lid-djalogu ċivili status ta' prinċipju fundamentali li jkopri prattikament il-politiki u l-isferi ta' attività kollha tal-UE (Titolu II – Dispożizzjonijiet dwar il-prinċipji demokratiċi – tat-Trattat tal-Unjoni Ewropea, u b'mod partikolari l-Artikolu 11 tiegħu).

Madankollu, ma jista' jkun hemm ebda djalogu ċivili mingħajr l-involviment tas-soċjetà ċivili.

Għaldaqstant, f'Ġunju 2008 ir-rapporteur organizza seminar fi ħdan il-PE dwar il-prospetti għall-iżvilupp ta' djalogu ċivili wara d-dħul fis-seħħ tat-Trattat ta' Liżbona.

Dan is-seminar, bl-attendenza ta' numru kbir ta' rappreżentanti tas-soċjeta ċivili, kien suċċess kbir, u l-konklużjonijiet importanti li saru fih servew, fost affarijiet oħra, bħala l-bażi għal dan ir-rapport.

Mhemm ebda definizzjoni waħda applikata b'mod universali ta' djalogu ċivili , kemm fil-liġi tal-UE kif ukoll fil-prattika amministrattiva tal-UE.

Bl-eċċezzjoni ta' ftit dokumenti tal-Kummissjoni dwar il-politika tal-konsultazzjoni u tal-komunikazzjoni fl-UE

Ara d-dokumenti tal-Kummissjoni li ġejjin: il-White paper dwar politika ta' komunikazzjoni Ewropea ( COM(2006)0035 ); il-Pjan D għal Demokrazija, Djalogu u Dibattitu ( COM(2005)0494 ); il-Pjan ta' Azzjoni għat-titjib tal-komunikazzjoni fl-Ewropa mill-Kummissjoni ( SEC(2005)0985 ); il-proposta għal deċiżjoni tal-Parlament Ewropew u tal-Kunsill li tistabbilixxi għall-perjodu 2007-2013 il-programm "Ċittadini għall-Ewropa" għall-inkoraġġiment ta' ċittadinanza Ewropea attiva ( COM(2005)0116 ); Lejn kultura msaħħa ta' konsultazzjoni u ta' dialogu – Prinċipji Ġenerali u standards minimi għall-konsultazzjoni ta' partijiet interessati mill-Kummissjoni ( COM(2002)0704 ); il-White Paper dwar il-governanza, 2001. , ma jeżistux regoli dwar l-organizzazzjoni tal-qafas jew metodi ta' djalogu ċivili.

Il-fatt li l-istituzzjonijiet Ewropej għandhom approċċi differenti lejn id-djalogu ċivili jagħmilha aktar diffiċli biex il-kunċett jiġi ċċarat.

F'dan ir-rigward, issemmew riservi kbar dwar, pereżempju, il-kwalità rappreżentattiva tal-organizzazzjonijiet non-governattivi mistiedena biex jieħdu parti fid-djalogu, in-nuqqas ta' aċċess pubbliku għall-proċeduri tal-Kunsill, u l-ammont eċċessiv ta' ħelsien li tgawdi, b'mod partikolari l-Kummissjoni rigward il-mod ta' kif isir id-djalogu.

Għaldaqstant ir-rapporteur iqis li hu essenzjali li l-kunċett ta' djalogu ċivili jkun definit (jew deskritt) fil-livell tal-UE u li jiġu stipulati r-regoli li jiggvernaw il-kwalità rappreżentattiva tal-parteċipanti tas-soċjetà ċivili.

Il- prinċipju tal-kwalità rappreżentattiva jista' jiġi sodisfat bl-aħjar mod permezz tal-involviment fid-djalogu ċivili ta' dawk l-organizzazzjonijiet tas-soċjetà ċivili li l-pubbliiku jidentifika magħhom u li jirrappreżentaw l-interessi tagħhom bl-aħjar mod, jiġifieri bl-aktar mod sħiħ u kompetenti.

Is-suċċess tad-djalogu ċivili jiddependi preċiżament fuq dan il-prinċipju ta' kwalità rappreżentattiva; fi kliem ieħor, fuq l-involviment tal-partijiet konċernati kollha fl-oqsma koperti mid-djalogu (istituzzjonijiet tal-UE; awtoritajiet nazzjonali, reġjonali u lokali; partiti politiċi Ewropej; organizzazzjonijiet mhux governattivi u rappreżentanti oħra tas-soċjetà ċivili).

Id-djalogu ċivili hu, fin-natura tiegħu, għandu żewġ naħat u huwa reċiproku.

Għaldaqstant mhux biżżejjed għall-UE li sempliċiment tipprovdi l-pubbliku b'informazzjoni dwar l-attivitajiet tagħha; jeħtieġ issib ukoll il-ħin li tisma' dak li qed jgħid il-pubbliku.

Il-pubbliku jeħtieġ jiġi wkoll assigurat li l-ideat u t-tħassib tiegħu jiġu trattati b'rispett u li jitqiesu mill-istituzzjonijiet tal-UE.

Barra minn hekk, il-prinċipju tar-reċiproċità jirrikjedi li l-parteċipanti jingħataw feedback dwar l-azzjoni meħuda dwar il-proposti magħmula waqt id-djalogu.

Dan għandu jagħti lill-imsieħba soċjali influwenza akbar fuq id-deċiżjonijiet meħuda fi ħdan l-UE.

Rigward l-għażla ta' msieħba, jeħtieġ jinħoloq bilanċ bejn is-settur privat u dak pubbliku, filwaqt li r-rappreżentanti tal-organizzazzjonijiet soċjali u l-esperti jeħtieġ jingħataw trattament indaqs.

Il-prinċipju tat-trasparenza.

Fil-proċess tal-għażla tal-partijiet li għandhom ikunu mistiedna biex jieħdu sehem fid-djalogu, l-istituzzjonijiet tal-UE għandhom joperaw bl-akbar trasparenza .

Għal dan il-għan, ir-rapporteur jipproponi li, fost l-oħrajn, għandhom jiġu ppubblikati b'mod sistematiku listi tal-organizzazzjonijiet li jkunu ġew involuti fil-konsultazzjonijiet u li jkunu taw il-fehmiet u s-suġġerimenti tagħhom.

Meta jinfetħu l-konsultazzjonijiet, l-Unjoni għandha taħtar persuna ta' kuntatt tal-UE għar-rappreżentanti tal-organizzazzjonijiet tas-soċjetà ċivili.

Rigward id-deċiżjonijiet meħuda fi ħdan il-politiki tal-UE, l-organizzazzjonijiet mhux governattivi (kemm Ewropej kif ukoll dawk nazzjonali) għandhom juru b'mod ċar u miftuħ l-interessi ta' min ikunu qed jirrappreżentaw.

Dan jagħmilha possibbli li r-rappreżentanti ta' interess (lobbyists) jintgħarfu mir-rappreżentanti tas-soċjetà ċivili.

Regoli li jirregolaw kif isir id-djalogu ċivili

Hawnhekk għandha ssir referenza għall-komunikazzjoni tal-Kummissjoni tal-2002 dwar kultura msaħħa ta' konsultazzjoni u djalogu, li tistipula prinċipji bażiċi dwar kif għandhom isiru l-konsultazzjonijiet pubbliċi mill-Kummissjoni.

Il-komunikazzjoni tenfasizza li l-gruppi kollha fil-mira għandhom jiġu involuti fil-konsultazzjonijiet, li għandhom jingħataw l-informazzjoni kollha li jinħtieġu biex ikunu jistgħu jesprimu l-fehmiet tagħhom dwar id-dokumenti jew proġetti li jkunu qed jiġu kkonsultati dwarhom, u li għandhom dejjem jingħataw konferma li l-fehmiet tagħhom ikunu ntlaqgħu mill-korp ta' konsultazzjoni.

Dawn il-prinċipji b'mod ewlieni jirrigwardaw l-aspetti kwalitattivi tal-proċess ta' konsultazzjoni u djalogu, iżda l-qafas u l-proċeduri għad-djalogu ma jissemmewx.

Għaldaqstant ir-rapporteur jixtieq li l-Kummissjoni terġa' tqis il-prinċipji u tagħmilhom adattati għall-ħtiġijiet attwali, bil-għan li jsiru prinċipji komuni għall-istituzzjonijiet kollha.

L-awtoritajiet nazzjonali, reġjonali u lokali bla dubju għandhom l-aktar irwol importanti fl-appoġġ u t-trawwim tad-djalogu ċivili, b'mod partikolari li jinvolvu l-pubbliku f'dan id-djalogu.

Il-pubbliku għandu jiġi kkonsultat f'dawn it-tliet livelli, u l-fehmiet tal-pubbliku – b'mod partikolari dwar kwistjonijiet Ewropej, għandhom jiġu mogħtija lill-istituzzjonijiet tal-UE.

Ir-rapporteur jipproponi li l-awtoritajiet nazzjonali, reġjonali u lokali jintalbu jippubbliċizzaw id-djalogu pubbliku u li jkollhom rikors għalih kull fejn ikun possibbli.

Billi jsiru partijiet f'dan id-djalogu, iċ-ċittadini tal-UE se jidraw il-prattika tad-demokrazija parteċipattiva u se jkollhom opportunità ġenwina li jeżerċitaw id-dirttijiet tagħhom.

Għad-dħul fis-seħħ tat-Trattat ta' Liżbona, għandha tingħata attenzjoni partikulari lid-dispożizzjonijiet tal- inizjattiva taċ-ċittadini (miljun firma) , li permezz tagħha tista' titressaq proposta ta' leġiżlazzjoni lill-Kummissjoni.

Dawn id-dispożizzjonijiet se jagħmluha possibbli lil kull min hu involut fil-ħajja demokratika tal-UE (ċittadini individwali u organizzazzjonijiet non-governattvi) li jgħidu b'mod ċar u formali lill-Unjoni dak li qed jistennew minnha.

Biex jiġi żgurat djalogu ċivili aktar effettiv , ir-rapporteur għandu jiġbed l-attenzjoni wkoll għal dan li ġej:

Sens ta' ftuħ min-naħa tal-Kunsill: aċċess imtejjeb u effiċjenti għal dokumenti tal-Kunsill hu ta' importanza ewlenija għal djalogu effettiv mas-soċjetà ċivili.

Barra minn hekk, l-informazzjoni dwar ix-xogħol ta' diversi gruppi ta' ħidma għandha tkun disponibbli b'aktar faċilità għall-Parlament Ewropew u s-soċjetà ċivili.

Koperazzjoni interistituzzjonali aktar mill-qrib u aħjar dwar konsultazzjoni mas-soċjetà ċivili.

B'mod partikolari, għandha tinħoloq pjattaforma komuni għall-koperazzjoni bejn il-Parlament u l-Kummissjoni, bl-involviment tal-Parlament Ewropew u tal-Kumitat Ekonomiku u Soċjali Ewropew u l-Kumitat tar-Reġjuni.

Mezzi, metodi u opportunitajiet ġodda għall-komunikazzjoni maċ-ċittadini, u koperazzjoni aktar mill-qrib mal-midja.

Teknoloġiji ġodda (teknoloġiji diġitali, Internet) għandhom b'mod attiv jiġu involuti fit-twaqqif ta' punti ta' informazzjoni.

Sar progress sinjifikanti f'dan ir-rigward mil-lat tal-midja, fost affarijiet oħra, permezz tat-tnedija tal-istazzjon l-Ewropa bis-Satellita.

Barra minn hekk, sabiex ikunu jistgħu jiġu mbassra r-reazzjonijiet tal-pubbliku Ewropew (li hi kwistjoni partikolarment kumplessa, fid-dawl tal-influwenza tal-fehmiet u t-twemmin politiku nazzjonali) u sabiex jinftehmu r-reazzjonijiet pubbliċi meta jseħħu, jeħtieġ jinħolqu mekkaniżmi bħal think tanks Ewropej bil-għan li janalizzaw l-aspettattivi pubbliċi u x-xejriet tal-opinjoni pubblika.

Finanzjament.

Biex ikun possibbli djalogu ċivili ġenwin, jeħtieġ ikun magħmul disponibbli finanzjament xieraq.

F'dan ir-rigward, ir-rapporteur jiġbed l-attenzjoni tar-regolament tal-UE dwar partijiet u fundazzjonijiet politiċi, li hu r-riżultat tal-ewwel stadju ta' Pjan D u li għandu rwol importanti sabiex jinvolvi liċ-ċittadini fi djalogu kontinwu, ġenwin u sustantiv.

B'mod partikulari waqt il-kampanja elettorali Ewropea tal-2009, jeħtieġ tingħata attenzjoni lill-kwistjonjiet Ewropej.

Iċ-ċittadini tal-UE jridu jkunu kunfidenti li l-fatt li jivvutaw fl-elezzjonijiet se jinvolvihom b'mod sinjifikanti fil-proċess tat-teħid tad-deċiżjonijiet tal-UE, b'mod partikulari f'deċiżjonjiet li jeffettwaw il-ħajja tagħhom ta' kuljum.

Jeħtieġ ukoll iħossuhom sikuri fit-twemmin li, fi kwistjonijiet li jeffettwawhom, l-istituzzjonijiet Ewropej mhux se jieħdu deċiżjonjiet mingħajr ma jikkonsultawhom qabel (jiġifieri mingħajr ma jidħlu fi djalogu ċivili).

Il-finanzjament tal-UE maħsub għall-elezzjonijiet tal-2009 għaldaqstant hu b'mod ċar investiment eċċellenti fl-espansjoni tad-demokrazija parteċipattiva.

L-appoġġ finanzjarju kollu – anke jekk hu limitat – għal organizzazzjonijiet mhux governattivi li joperaw fil-livell nazzjonali jista', skont il-kuntest nazzjonali (b'referenza partikolari għat-tradizzjonijiet, l-esperjenzi u l-kapaċitajiet organizzattivi nazzjonali), isaħħaħ b'mod sinjifikanti l-mekkaniżmi tad-djalogu ċivili.

Fl-aħħarnett, ir-rapporteur iħeġġeġ sabiex jingħata appoġġ wiesa' lil dawk il-miżuri ta' djalogu ċivili li kienu suċċess u li ġew stabbiliti fis-sod fix-xena Ewropea (pereżempju l-Agora, forum ta' djalogu bejn iċ-ċittadini u l-Parlament) u jitlob ukoll li jkun hemm miżuri u proġetti interistituzzjonali ġodda komuni fil-qasam tal-politika tal-komunikazzjoni Ewropea.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali